Ahobammɔ a Wubenya Nnɛ—Ahobammɔ a Wubenya Daa\nƆwɛn-Aban—Nea Adesua Nsɛm Wom | April 15, 2002\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Slovak Slovenian Spanish Swahili Swedish Tagalog Thai Tsonga Tswana Turkish Twi Ukrainian Urdu Vietnamese Zulu\nDƐN nti na mpɛn pii no wontumi nnya ahobammɔ, na sɛ wonya mpo a, ɛntra hɔ daa? So ebetumi aba sɛ ahobammɔ a yɛhwehwɛ no gyina nsusuwii so—nea yesusuw sɛ yɛn nsa bɛka so sen sɛ yɛde begyina nea yɛn nsa betumi aka ankasa so? Yebetumi afrɛ nsusuwii hunu a ɛte saa no sɛ adaeso.\nNsusuwii ma adwene no man fi asetram nokwasɛm ne ahobammɔ biara a enni hɔ no so kɔhyɛn tebea bi a emu yɛ anigye na ahobammɔ wom mu, na eyi biribiara a ebetumi asɛe saa adaeso no fi hɔ. Nanso mpɛn pii no, nea wubehu ara ne sɛ wiase yi mu haw ahorow no nya nea yesusuw ho no so nkɛntɛnso, na ɛsɛe yiyedi ho adwene no, ma nea ɔresusuw nneɛma ho no ani so tetew no.\nMa yensusuw beae biako a nkurɔfo hwehwɛ ahobammɔ ho—asase so beae bi. Sɛ nhwɛso no, kurow kɛse mu asetra betumi ayɛ nea anidaso wom, wuhu sɛ anigye wɔ hɔ, adwumayɛfo akatua sõsõ, na adan a ɛyɛ fɛ wɔ hɔ. Yiw, ebetumi ama ayɛ sɛ nea wubenya ahobammɔ a wufi bere tenten hwɛɛ kwan no wɔ hɔ. Na so saa nsusuwii yi yɛ paara?\nBeae Ko—Kurow Kɛse Anaa Anidaso Hunu?\nWɔ aman a wonnyaa nkɔso pii mu no, nea ɛma nkurɔfo nya kurow kɛse mu asetra ho anigye ne nneɛma ho dawurubɔ a ebetumi ama obi asusuw nneɛma pii ho no. Ɛnyɛ w’ahobammɔ ankasa na ahyehyɛde ahorow a wɔbɔ dawuru a ɛte saa no hwehwɛ, na mmom sɛ́ wɔbɛtɔn wɔn nneɛma. Wɔde tebea horow a yiyedi ne ahobammɔ wom kata wiase yi mu haw ahorow ankasa so. Enti, ɛbɛyɛ te sɛ nea wɔn nneɛma a wɔbɔ ho dawuru ne kurow kɛse mu asetra na ɛma obi nya ahobammɔ.\nSusuw nhwɛso a edi so yi ho hwɛ. Afrika Atɔe fam kuropɔn bi mu mpanyimfo de dawurubɔ pon sisii kurom de kyerɛe pefee sɛ sigaretnom te sɛ nea worehyew sika a woabrɛ anya. Ná ɛno yɛ dawurubɔ a wɔde rebɔ ɔmanfo kɔkɔ wɔ sigaretnom ho. Sigaret aguadeyɛfo ne atɔnfo no yɛɛ ho biribi, na wɔnam anifere kwan so yɛɛ dawurubɔ pon a sigaretnomfo a wɔwɔ anigye na wodi yiye wɔ so. Bio nso, sigaret adwumakuw bi maa n’adwumayɛfo binom hyehyɛɛ ntade ne kyɛw soronko kɔkyekyɛɛ sigaret maa mmabun wɔ mmɔnten so, na wɔhyɛɛ obiara nkuran sɛ “ɔnsɔ nhwɛ.” Ná mmabun yi mu pii fi nkuraase, na esiane sɛ na wonnim nnaadaa a dawurubɔ tumi yɛ nti, wotu dii akyi. Wɔbɛyɛɛ nnipa a sigaretnom aka wɔn hɔ. Ná mmabun a wofi nkuraase yi aba kurow kɛse mu sɛ wɔrebɛhwehwɛ ahobammɔ na ama wɔaboa wɔn mmusua anaasɛ wɔn sikasɛm ayɛ yie. Mmom no, wɔrehyew sika a anka wobetumi de ayɛ biribi pa no mu fã kɛse no ara.\nƐnyɛ bere nyinaa na dawurubɔ ahorow a ɛkyerɛ sɛ kurow kɛse mu asetra ye no fi aguadifo hɔ. Ebetumi afi nkurɔfo a wɔatu kɔ kurow kɛse mu na wɔfɛre sɛ wɔbɛsan akɔ wɔn nkuraase no nkyɛn. Esiane sɛ wɔmpɛ sɛ afoforo behu sɛ nneɛma ankɔ yiye nti, wɔde ahode ne nneɛma a wɔkyerɛ sɛ wɔatumi anya wɔ kurow kɛse mu no hoahoa wɔn ho. Nanso, sɛ woyɛ nea wɔka no mu nhwehwɛmu yiye a, wubehu sɛ mprempren asetra a wɔwom no nkyɛn nea na wɔwom wɔ akuraase no; wɔrebrɛ wɔ sikasɛm mu te sɛ nnipa foforo pii a wɔwɔ nkurow akɛse mu no ara.\nƐyɛ nkurow akɛse mu titiriw na wɔn a wɔaba foforo sɛ wɔrebɛhwehwɛ ahobammɔ yi behu amane. Dɛn ntia? Mpɛn pii no, wonnya bere mfa nnamfo pa, ɛnna wɔne wɔn abusuafo ntam kwan nso aware. Enti wonni afotufo a wobetumi aboa wɔn ma wɔakwati honam fam adedodowpɛ ho mfiri a ɛwɔ nkurow akɛse mu no.\nSigaretnom ho afiri no anyi Josué. Bio nso, obehui sɛ kurow kɛse mu tra boro n’ahoɔden so koraa. Ne fam no, nea na obetumi anya wɔ kurow kɛse mu ara ne huammɔdi. Ohui sɛ wannya nokware ahobammɔ wɔ kurow kɛse mu; na ɔmfata hɔ ankasa. Ɔtee huammɔdi, basaayɛ, ne nkogudi nka, na awiei koraa no ɔbrɛɛ ne ho ase san kɔɔ n’akuraa ase.\nNá osuro sɛ wɔbɛserew no. Nanso, n’abusuafo ne ne nnamfo paa no gyee no fɛw so baa fie. Esiane anigye a onyaa wɔ n’abusua mu, akuraa ase hɔ nneɛma dedaw, ne ɔdɔ a ne nnamfo a wɔwɔ Kristofo asafo no mu daa no adi nti, ankyɛ na ɔtee nka sɛ ɔwɔ ahobammɔ kɛse sen kurow kɛse mu, baabi a nnipa pii anidaso dan awerɛhow no. Nea ɛyɛɛ no nwonwa ne sɛ, afuw mu adwumaden a ɔne n’agya yɛe no maa ɔne n’abusua nyaa sika a na ɛsen nea onya no kurom no koraa.\nSika—Dɛn Ne Ɔhaw no Ankasa?\nSo sika bɛma woanya ahobammɔ? Liz, a ofi Canada no ka sɛ: “Sɛ́ ababaa no, na migye di sɛ sika yi obi fi ɔhaw mu.” Onyaa ɔbarima sikani bi ho dɔ. Ankyɛ na wɔwaree. So onyaa ahobammɔ? Liz toa so sɛ: “Bere a mewaree no, na yɛwɔ fie fɛfɛ ne kar abien, na ɛkame ayɛ sɛ yɛn sikasɛm tebea maa yɛn nsa kaa biribiara a yehia wɔ honam fam, yetutuu akwan, gyee yɛn ani. Anwonwasɛm ne sɛ, na meda so ara dwen sika ho.” Ɔkyerɛkyerɛ nea enti a ɛte saa mu sɛ: “Ná nneɛma pii haw yɛn. Ɛte sɛ nea dodow a wowɔ bi no, dodow no ara na wote nka sɛ wunni ahobammɔ. Sika anyi ahohia ne adwennwen amfi me so.”\nSɛ wote nka sɛ wunni sika pii nti wunni ahobammɔ a, bisa wo ho sɛ, ‘Ɔhaw no ankasa ne dɛn? So ɛyɛ sika a minni nti, anaasɛ sika a menhwɛ so yiye nti?’ Bere a Liz resusuw ne kan asetra ho no, ɔka sɛ: “Seesei mihu sɛ ade a na ɛma m’abusua no ho kyere wɔn wɔ sikasɛm mu bere a na meyɛ abofra no ne sɛ na wɔnhwɛ sika so yiye. Ná yefiri nneɛma, enti bere nyinaa na ɛka da yɛn anim. Eyi de dadwen too yɛn so.”\nNanso, ɛnnɛ, ɛwom sɛ Liz ne ne kunu nni sika pii de, nanso wɔte nka sɛ wɔwɔ ahobammɔ kɛse. Bere a wosuaa Onyankopɔn Asɛm mu nokware no, wogyaee sikasɛm ho nnaadaasɛm tie na wofii ase tiee Onyankopɔn nyansa, a saa nsɛm yi ka ho no: “Nea otie me no bɛtra hɔ komm, na ne ho adwo no a onsuro sɛ amane reba.” (Mmebusɛm 1:33) Ná wɔpɛ sɛ atirimpɔw kɛse ba wɔn asetram sen nea sika pii a egu sikakorabea bɛma wɔanya no. Seesei, sɛ asɛmpatrɛwfo a wɔwɔ akyirikyiri asase bi so no, Liz ne ne kunu rekyerɛkyerɛ asikafo ne ahiafo nyinaa sɛ ɛrenkyɛ Yehowa Nyankopɔn de nokware ahobammɔ bɛba asase nyinaa so. Saa adwuma yi ma obi nya abotɔyam ne asomdwoe a efi atirimpɔw ne gyinapɛn a ɛkorɔn mu, na emfi sikasɛm mu yiyedi, no.\nKae nokwasɛm titiriw yi: Onyankopɔn anim a wubedi yiye no som bo koraa sen honam fam yiyedi. Kyerɛw Kronkron no nyinaa mu no, ɛnyɛ honam fam adedodow a obi benya so na wɔtwe adwene si, na mmom gyinabea pa a obi benya wɔ Yehowa anim, ade a obi betumi akura mu denam Onyankopɔn apɛde a ɔbɛkɔ so de gyidi ayɛ no so. Kristo Yesu hyɛɛ yɛn nkuran sɛ ‘yɛnyɛ adefo Onyankopɔn fam’ na yensie ‘ademude wɔ soro.’—Luka 12:21, 33.\nDibea—Ɛhe na Worekɔ?\nSɛ wote nka sɛ gyinabea a ɛkorɔn a wubenya na ɛbɛma woanya ahobammɔ a, bisa wo ho sɛ: ‘Hena na ɔwɔ gyinabea a ɛkorɔn a wanya nokware ahobammɔ ankasa? Gyinabea a ɛkorɔn bɛn na ɛsɛ sɛ minya na ama manya ahobammɔ?’ Adwuma a edi mu betumi ama woanya ahobammɔ a ɛmfata, na akowie abasamtu, anaa nea ɛsen saa no, animguase mu.\nOsuahu kyerɛ ankasa sɛ din pa a yebenya wɔ Nyankopɔn anim no yɛ biribi a ɛma ahobammɔ sen din a yebenya wɔ onipa anim. Yehowa nkutoo na obetumi ama nnipa anya daa nkwa. Ɛnyɛ nea ɛno hwehwɛ ne sɛ wɔbɛkyerɛw yɛn din aka nnipa a wɔwɔ dibea ho, na mmom, sɛ wɔbɛkyerɛw yɛn din wɔ Onyankopɔn nkwa nhoma no mu.—Exodus 32:32; Adiyisɛm 3:5.\nSɛ wode w’ankasa wo nsusuwii to nkyɛn a, ɔkwan bɛn so na wubu wo mprempren tebea, na dɛn na wubetumi ahwɛ kwan daakye ankasa? Obiara nni hɔ a ɔwɔ biribiara. Sɛnea Kristoni nyansafo bi ka no no, “na ɛsɛ sɛ misua sɛ asetra nte sɛ eyi NE eyi, na mmom, ɛte sɛ eyi ANAA eyi.” Gyina kakra na kenkan adaka mu asɛm, “Wɔka Kyerɛe Wɔ Benin” no.\nAfei bua nsɛmmisa yi: Dɛn ne m’asetra mu atirimpɔw anaa botae titiriw? Ɔkwan a ɛyɛ tẽẽ sen biara bɛn na mɛfa so adu ho? So ebetumi aba sɛ menam ɔkwan tenten a ahobammɔ nnim so, ne sɛ metumi afa ɔkwan a ɛnyɛ kyenkyenee bi so ma me nsa aka nea mepɛ ankasa?\nBere a Yesu de kyɛ a honam fam nneɛma ntra hɔ nkyɛ totoo honhom fam nneɛma so mfaso ho ho afotu ma wiei no, ɔkae sɛ ‘yɛmfa yɛn ani nsi ade biako so’ anaa ‘yɛmma ɛnhwɛ tẽẽ.’ (Mateo 6:22) Ɔmaa emu daa hɔ sɛ nneɛma titiriw a ehia wɔ asetram ne honhom fam gyinapɛn ne botae a egyina Onyankopɔn din ne N’ahenni so no. (Mateo 6:9, 10) Nneɛma a aka no yɛ nea ɛho nhyɛ da nhia anaasɛ sɛnea yɛbɛka no no, ɛnsɛ sɛ yɛde yɛn adwene si so.\nNnɛyi mfoninitwa mfiri pii ankasa tumi twa nneɛma a ɛbɛn ne nea ɛwɔ akyiri nyinaa. So wopɛ sɛ woyɛ saa? So ɛkame ayɛ sɛ biribiara a wode w’adwene ‘si so’—nea ɛho hia, nea wopɛ, na wode w’ankasa nsusuwii di akyi no—yɛ nea wo nsa betumi aka? Sɛ eyi te saa kakraa bi mpo a, ebetumi ayɛ mmerɛw sɛ nneɛma foforo, a emu biara gye w’adwen, betumi abunkam ade titiriw a ehia ma Kristofo, Ahenni, no so. Yesu afotu a emu yɛ den a ɔde maa yɛn ne sɛ: “Monhwehwɛ Onyankopɔn ahenni ne ne trenee kan; na wɔde eyinom nyinaa bɛka mo ho.”—Mateo 6:33.\nAhobammɔ Nnɛ ne Daa\nYɛn nyinaa betumi adwennwen nneɛma pa ho ama yɛn ho ne yɛn adɔfo. Nanso, nokwasɛm a ɛyɛ sɛ yɛnyɛ pɛ, yɛte wiase a ɛnyɛ pɛ mu, na yɛn nkwa nna sua no hyɛ yɛn ma yɛtew nneɛma a yɛhwɛ kwan ankasa sɛ yebetumi anya no so. Bible kyerɛwfo bi kyerɛkyerɛɛ mu mfe mpempem pii a atwam ni sɛ: ‘Mesan mihui owia ase sɛ ɛnyɛ ahoɔharefo de ne ammirikatu, na ɛnyɛ nnɔmmarima de ne ɔko, na ɛnyɛ anyansafo de ne aduan, na ɛnyɛ nhumufo de ne ahonya, nanso ɛnyɛ animdefo de ne anuonyam, na ɛbere ne asiane to wɔn nyinaa.’—Ɔsɛnkafo 9:11.\nƐtɔ mmere bi a, da biara da asetra mu dwumadi bunkam yɛn so araa ma yɛn werɛ fi sɛ yebehu sɛnea yɛte ankasa ne nea yehia ankasa na ama yɛanya ahobammɔ a ɛfata. Susuw tete nsɛm a nyansa wom yi ho hwɛ: “Sɛ wopɛ sika a, sika mmee wo da; sɛ wopɛ wo ho anya a, worennya nea wohwehwɛ nyinaa da. Ɛyɛ ahuhude. Odwumayɛfo didi kakraa oo, pii oo, ne nna yɛ no dɛ. Nanso, ɔdefo wɔ pii araa ma onnya adaye.” (Ɔsɛnkafo 5:10, 12, Today’s English Version) Yiw, ɛhe na w’ahobammɔ wɔ?\nSɛ ɔkwan bi so no, wo tebea te sɛ Josué akwanhwɛ no a, so wubetumi asesa wo nsusuwii? Wɔn a wɔdɔ wo ankasa no bɛboa wo, sɛnea Josué abusuafo ne nnamfonom a wɔwɔ Kristofo asafo no mu boaa no no. Wo ne w’adɔfo betumi abom anya ahobammɔ kɛse wɔ akuraase sen sɛ wo ne wɔn a wɔpɛ sɛ wonya wo ho mfaso bɛtra kurom.\nSɛ wowɔ pii dedaw, sɛnea na Liz ne ne kunu wɔ pii no a, so wubetumi asakra w’asetra kwan na ama woanya bere ne ahoɔden pii aboa afoforo, sɛ adefo anaa ahiafo, ma wɔasua Ahenni no a ɛne ɔkwan a yɛnam so benya nokware ahobammɔ, no ho ade?\nSɛ worenya asetram dibea bi a ɛkorɔn a, ebia wobɛpɛ sɛ wufi nokwaredi mu susuw nea ɛrehyɛ wo nkuran no ho yiye. Nokwarem no, asetram nneɛma bi a wowɔ no betumi ama woanya asetram anigye. Nanso, so wutumi de w’adwene si Ahenni no—ɔkwan koro pɛ a yɛbɛfa so anya ahobammɔ daa—no so? Kae Yesu nsɛm no: “Ɔma mu wɔ nhyira mmom sen ogye.” (Asomafo no Nnwuma 20:35) Sɛ wode wo ho hyɛ dwumadi ahorow a ɛkɔ so wɔ Kristofo asafo no mu mu a, wubenya nokware ahobammɔ.\nWɔn a wonya Yehowa ne N’ahenni mu ahotoso koraa no nya ahobammɔ a edi mu nnɛ, na wɔhwɛ kwan sɛ wobenya ahobammɔ koraa daakye. Odwontofo no kae sɛ: “Mede [Yehowa, NW] masi m’anim daa yi, na ɔwɔ me nifa yi, merenhim. Enti me koma tɔ me yam, na m’anuonyam di ahurusi, nso me honam bɛtra hɔ komm.”—Dwom 16:8, 9.\n[Adaka/Mfonini ahorow wɔ kratafa 6\nWɔka Kyerɛe Wɔ Benin\nWɔaka saa asɛm yi asakra mu mpɛn pii. Nnansa yi, ɔbarima bi a ne mfe akɔ anim wɔ akuraa bi ase wɔ Benin, Afrika Atɔe fam no, kaa nea edi so yi kyerɛɛ mmofra bi.\nƆpofofo no fi ne korow mu ba fie, na adwumayɛ ho nimdefo bi a ofi amannɔne a ɔresom wɔ ɔman a ennyaa nkɔso pii yi mu no hyia no. Onimdefo no bisa ɔpofoni no nea enti a waba fie ntɛm saa. Obua sɛ anka obetumi akyɛ nanso wayi mpataa a ɛdɔɔso a obetumi de ahwɛ n’abusua.\nOnimdefo yi bisa sɛ: “Na afei, dɛn na wode wo bere nyinaa yɛ?”\nƆpofofo no bua sɛ: “Mede bi yi mpataa. Mede bi ne me mma di agoru. Sɛ ɔhyew ba a, yɛn nyinaa bom pɛ baabi da gye yɛn ahome. Sɛ edu anwummere a, yɛbom didi. Akyiri yi, me ne me nnamfonom bom to nnwom, ne nea ɛkeka ho.”\nOnimdefo no bua sɛ: “Hwɛ, mawie sukuupɔn na masua saa nneɛma yi ho ade. Mepɛ sɛ meboa wo. Sɛ worekɔyi mpataa a, kyɛ kakra. Wubenya sika pii na ɛnkyɛ koraa na woatumi atɔ hyɛmma a ɛsõ sen ɔkorow yi. Sɛ wunya ahyɛmma kɛse a, wobɛkɔ so anya sika pii na ɛnkyɛ na woatumi atotɔ nhyɛmma pii aka ho.”\nƆpofofo no bisa sɛ: “Dɛn bio?”\n“Afei, sɛ anka wobɛtɔn wo nam ama akonkosifo no, wubetumi ne adwinnan no adi nkitaho tẽẽ anaasɛ wubetumi anya w’ankasa adwinnan a wode bɛyɛ nam ho adwuma. Wubetumi afi akuraase ha atu akɔ Cotonou, anaa Paris, anaa New York, na woafi hɔ ahwɛ w’adwuma no. Wubetumi de w’adwuma no akɔ aguadi nhyehyɛe asoɛe mpo, na woanya sika ɔpepem pii.”\nƆpofofo no bisa sɛ: “Bere tenten ahe na ne nyinaa begye?”\nOnimdefo no bua sɛ: “Bɛyɛ mfirihyia 15 kosi 20.”\nOnimdefo no kyerɛkyerɛ mu sɛ: “Saa bere no na asetra bɛyɛ anigye ankasa. Afei wubetumi agyae adwuma. Wubetumi agyaw kurow kɛse mu asetra kitikiti no hɔ abɛpɛ akuraase baabi atra.”\nƆpofofo no bisa sɛ: “Afei dɛn bio?”\n“Afei wubenya bere de ayi mpataa kakra, wo ne wo mma bedi agoru, sɛ wim yɛ hyew a, moapɛ baabi ada agye mo ahome, edu anwummere a wo ne w’abusua adidi, na wo ne wo nnamfo abom ato nnwom.”\nSo dibea a ɛkorɔn ma obi nya ahobammɔ?\n[Mfonini ahorow wɔ kratafa 8]\nW’ahobammɔ ho hia mfɛfo Kristofo ankasa\nShare Share Ahobammɔ a Wubenya Nnɛ—Ahobammɔ a Wubenya Daa\nw02 4/15 kr. 4-8\nƐhe na W’ahobammɔ Wɔ?\nWɔhyɛ Onyankopɔn Anuonyam Wɔ Philippines Mmepɔw So\nOnyankopɔn Mmara Wɔ Hɔ ma Yɛn Yiyedi\nMa Onyankopɔn Nnyinasosɛm Nkyerɛ Wo Kwan\nTema—Ade a Ɛma Yɛda Ayamye ne Mmɔborohunu Adi\nAsɔfo Baanu a Wɔkyerɛɛ Russell Nsɛm Ho Anisɔ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 15, 2002\nShare Share ƆWƐN-ABAN—NEA ADESUA NSƐM WOM April 15, 2002\nƆWƐN-ABAN—NEA ADESUA NSƐM WOM April 15, 2002


1. Dɛn na afei esi wɔ Yohane anisoadehu no mu?\nƐYƐ FƐ! ƐKANYAN EHU! Saa na Yehowa ahengua ne ne hwɛbea wɔ ogya akanea, Kerubim, mpanyimfo 24, ne ahwehwɛ po ho anisoadehu a ɛkanyan koma no te. Na Yohane, dɛn na wuhu bio? Yohane de n’ani si ɔsoro yi mfinimfini pɛɛ, na ɔka kyerɛ yɛn sɛ: “Na mihuu nhoma bi nea ɔte ahengua no so no nifa mu a wɔakyerɛw emu ne akyiri, na wɔde nsɔano ason asosɔ ano. Na mihuu ɔbɔfo hoɔdenfo bi a ɔde nne kɛse teɛɛm sɛ: Hena na ɔfata sɛ obue nhoma no mu na ɔtew ne nsɔano no? Na obiara nni soro anaa asase so anaa asase ase a obetumi abue nhoma no mu anaasɛ ɔbɛhwɛ mu. Na misui pii, efisɛ wonhu obi a ɔfata sɛ obebue nhoma no mu anaasɛ ɔbɛhwɛ mu.”—Adiyisɛm 5:1-4.\n2, 3. (a) Dɛn nti na Yohane ho pere no sɛ wobenya obi ma wabue nhoma mmobɔwee no mu, nanso na ɛte sɛ nea ɛho anidaso ne dɛn? (b) Dɛn na Onyankopɔn nkurɔfo a wɔasra wɔn de ahopere twɛnee yɛn bere yi so?\n2 Yehowa ankasa, abɔde nyinaa so Amansan Hene no na okura saa nhoma mmobɔwee no. Ɛbɛyɛ sɛ nsɛm a ɛho hia ayɛ mu ma, efisɛ nkyerɛwee wɔ anim ne akyi. Yɛn ho pere yɛn sɛ yebehu. Dɛn na ɛwɔ nhoma mmobɔwee no mu? Yɛkae nsa a Yehowa to frɛɛ Yohane sɛ: “Foro bra ha, na mɛkyerɛ wo nneɛma a etwa sɛ ɛba” no. (Adiyisɛm 4:1, New World Translation) Yɛde ahopere hwɛ kwan sɛ yebehu saa nneɛma no. Nanso awerɛhosɛm, wɔatare nhoma mmobɔwee no ano papee, wɔde nsɔano ason asɔw ano!\n3 So ɔbɔfo hoɔdenfo no benya obi a ɔfata ma wabue nhoma mmobɔwee no mu? Sɛnea Kingdom Interlinear no kyerɛ no, nhoma mmobɔwee no wɔ Yehowa “nsa nifa mu.” Eyi kyerɛ sɛ ɛda ne nsa a wabue mu mu na ɔde ma. Nanso ɛte sɛ nea obiara nni ɔsoro anaa asase so a ɔfata sɛ ogye nhoma mmobɔwee no na obue mu. Na obi nni asase ase mpo, wɔ Onyankopɔn asomfo anokwafo a wɔawuwu no mu a ɔfata ma nidi a ɛkorɔn yi. Ɛnyɛ nwonwa sɛ asɛm no haw Yohane saa! Ebia ɔrenhu “nneɛma a ɛsɛ sɛ ɛba” no. Yɛn bere so nso, Onyankopɔn nkurɔfo a wɔasra wɔn de ahopere atwɛn Yehowa sɛ ɔmma wonhu Adiyisɛm no mu hann ne nokware no. Ɔbɛyɛ eyi nkakrankakra wɔ bere a wɔahyɛ no mu, na ama nkɔmhyɛ no anya mmamu, sɛnea ɛbɛyɛ na wakyerɛ ne nkurɔfo kwan wɔ “nkwagye kɛse” kwan no so.—Dwom 43:3, 5, NW.\n4. (a) Hena na wohui sɛ ɔfata sɛ obue nhoma mmobɔwee no mu na ɔtetew ne nsɔano no? (b) Akatua ne hokwan bɛn na Yohane kuw no ne wɔn ahokafo no nya mu kyɛfa nnɛ?\n4 Yiw, obi wɔ hɔ a obetumi abue nhoma mmobɔwee no mu! Yohane ka sɛ: “Nanso mpanyimfo no mu biako ka kyerɛ me se: Gyae su. Hwɛ! Yuda abusuakuw mu Gyata no, Dawid ntini no, adi nkonim sɛ obebue nhoma mmobɔwee no ne ne nsɔano ason no mu.” (Adiyisɛm 5:5, NW) Enti Yohane, popa saa nusu no! Yohane kuw no ne wɔn ahokafo anokwafo a wɔwɔ hɔ nnɛ no nso agyina mfe du du pii sɔhwɛ ahorow a emu yɛ den ano, bere a wɔde boasetɔ twɛn ma wɔanya ntease no. Akatua a awerɛkyekye wom bɛn ara na afei yɛanya a ɛma yɛte anisoadehu no ase, na hokwan bɛn ara na yenya sɛ yebenya ne mmamu mu kyɛfa denam ne nkrasɛm a yɛbɛka akyerɛ afoforo no so sɛɛ yi!\n5. (a) Nkɔm bɛn na wɔhyɛɛ wɔ Yuda ho, na Yuda asefo dii tumi wɔ he? (b) Hena ne Silo?\n5 Aa, “Yuda abusuakuw mu Gyata no”! Yohane nim nkɔmhyɛ a Yudafo abusua no nana, Yakob, ka faa ne ba a ɔto so anan, Yuda, ho no: “Ogyata ba ne Yuda; hanam na wode anyin, me ba. Ɔkotow, obutuw sɛ gyata ne gyatabere; hena na ɔbɛhwanyan no? Ahempoma remfi Yuda nsa, na mmarahyɛ poma remfi n’anan ntam kosi sɛ ɛsodifo a aman bɛyɛ osetie ama no no bɛba.” (Genesis 49:9, 10) Onyankopɔn nkurɔfo ahene abusua no fii Yuda mu. Efi Dawid so no, na ahene a wodii tumi wɔ Yerusalem de kosii sɛ Babilonfo sɛee saa kurow no yɛ Yuda asefo. Nanso na wɔn mu biako mpo nyɛ Silo a Yakob hyɛɛ ne ho nkɔm no. Silo ase ne sɛ “Nea [Hokwan] Wɔ No.” Nkɔmhyɛ mu no, saa din yi twee adwene sii Yesu so, nea mprempren Dawid Ahenni no yɛ ne dea daa daa no.—Hesekiel 21:25-27; Luka 1:32, 33; Adiyisɛm 19:16.\n6. Na ɔkwan bɛn so na Yesu yɛ Yisai “dubaa” ne “Dawid ntini” nso?\n6 Yohane hu “Dawid ntini” a wɔka ho asɛm no ntɛm ara. Wɔfrɛ Mesia a wɔhyɛɛ ne ho bɔ wɔ nkɔmhyɛ mu no sɛ “Yisai [Ɔhene Dawid agya] dunsin no mu . . . dubaa” ne “Yisai ntini mu duforo a esi hɔ sɛ ɔfrankaa ma aman no.” (Yesaia 11:1, 10) Na Yesu yɛ Yisai dubaa, na wɔwoo no too Dawid, Yisai ba, ahene abusua no mu. Afei nso, sɛ Yisai ntini no, na ɔne Nea ɔyɛ maa Dawid ahene abusua no fefɛw bio, na ɔma no nkwa na ɔwowaw no daa daa.—2 Samuel 7:16.\n7. Dɛn na ɛma Yesu fata sɛ ogye nhoma mmobɔwee no fi Nea ɔte ahengua no so no nsam?\n7 Yesu ne otitiriw a ɔde nokwaredi som Yehowa wɔ sɔhwɛ ahorow a emu yɛ den yiye mu, sɛ ɔdesani a ɔyɛ pɛ. Ɔde Satan mpoatwa no ho mmuae a edi mu mae. (Mmebusɛm 27:11) Enti na obetumi aka nea ɔkae anadwo a etwa to ansa na ɔrewu n’afɔrebɔ wu no sɛ: “Me na madi wiase so nkonim.” (Yohane 16:33) Eyi nti, Yehowa de “ɔsoro ne asase so tumi nyinaa ama” Yesu a wɔanyan no afi awufo mu no. Ɔno nkutoo na ɔfata wɔ Onyankopɔn asomfo nyinaa mu sɛ ogye nhoma mmobɔwee no, na wama wɔada emu nkrasɛm a ehia no adi.—Mateo 28:18.\n8. (a) Ahenni no fam no, dɛn na ɛkyerɛ sɛ Yesu fata? (b) Dɛn nti na ɛfata sɛ mpanyimfo 24 no mu biako na oyi onii a ɔfata sɛ obue nhoma mmobɔwee no mu no adi kyerɛ Yohane?\n8 Nokwarem no, ɛfata sɛ Yesu na ɛsɛ sɛ obue nhoma mmobɔwee no mu. Efi 1914 reba no, wɔde no asi ahengua so sɛ Onyankopɔn Mesia Ahenni no Hene, na saa nhoma mmobɔwee no da Ahenni no ne nea ɛbɛyɛ ho nneɛma pii adi. Yesu de nokwaredi dii Ahenni nokware no ho adanse bere a na ɔwɔ asase so ha no. (Yohane 18:36, 37) Ɔkyerɛɛ n’akyidifo sɛ wɔmmɔ Ahenni no ba ho mpae. (Mateo 6:9, 10) Ɔno na ofii Ahenni ho asɛmpaka no ase wɔ Kristofo mmere no mfiase mu hɔ, na ɔhyɛɛ nkɔm sɛ saa asɛnka adwuma no bɛba n’awiei wɔ awiei bere no mu. (Mateo 4:23; Marko 13:10) Saa ara nso na ɛfata sɛ ɛsɛ sɛ mpanyimfo 24 no mu biako na ɔda no adi kyerɛ Yohane sɛ Yesu ne nea ɔfata sɛ obue nsɔano no. Dɛn ntia? Efisɛ mpanyimfo yi bɛtra ahengua so na wɔabobɔ abotiri, esiane sɛ wɔne Kristo yɛ yɔnko adedifo wɔ n’Ahenni no mu nti.—Romafo 8:17; Adiyisɛm 4:4.\n‘Oguammaa a Wokum No No’\n9. Sɛ anka ɛbɛyɛ gyata mmom no, dɛn na Yohane hu sɛ egyina “ahengua no mfinimfini,” na ɔkaa ho asɛm dɛn?\n9 Yohane hwɛ na ama wahu “Yuda abusuakuw mu Gyata” yi. Nanso anwonwasɛm! Sɛnkyerɛnne kwan so nipadua soronko bi koraa pue: “Na mehwɛe, na ahengua no ne ateasefo baanan no ntam ne mpanyimfo no ntam no, oguammaa bi gyina hɔ a ɔte sɛ wɔakum no. Ɔwɔ mmɛn ason ne aniwa ason a ɛyɛ Onyankopɔn ahonhom ason a wɔasoma wɔn akɔ asase nyinaa so no.”—Adiyisɛm 5:6.\n10. Hena ne “Oguammaa” a Yohane hu no no, na dɛn nti na edin no fata?\n10 Na oguammaa bi wɔ mfinimfini pɛɛ wɔ ahengua no nkyɛn wɔ kɔntɔnkrɔn a ateasefo baanan no ne mpanyimfo 24 no atwa no mu! Akyinnye biara nni ho sɛ Yohane hu ntɛm ara sɛ oguammaa yi yɛ “Yuda abusuakuw no mu Gyata” ne “Dawid ntini” no. Onim sɛ mfe bɛboro 60 ansa na eyi reba no, Yohane Osuboni de Yesu kyerɛɛ Yudafo a na wɔrehwɛ no sɛ “Onyankopɔn guammaa a oyi wiase bɔne kɔ no ni.” (Yohane 1:29) Te sɛ oguammaa a onni dɛm—Yesu amfa wiase angu ne ho fi—n’asetra nyinaa mu wɔ asase so—ma enti obetumi de ne nkwa a ɛho nni asɛm no ama sɛ afɔre ama adesamma.—1 Korintofo 5:7; Hebrifo 7:26.\n11. Dɛn nti na ɛnyɛ animguase sɛ wɔbɛyɛ Yesu a wɔahyɛ no anuonyam no ho mfonini sɛ ‘Oguammaa a wɔakum no’?\n11 Ɔkwan bi so no, so ɛyɛ animtiaabu anaa animguase sɛ wɔbɛyɛ Yesu a wɔahyɛ no anuonyam no ho mfonini sɛ ‘oguammaa a wɔakum no’ anaa? Dabida! Nokwasɛm a ɛyɛ sɛ Yesu dii nokware koduu owu mu no yɛ nkogudi kɛse ma Satan, ne nkonimdi kɛse ma Yehowa Nyankopɔn. Yesu ho mfonini a wɔyɛɛ no saa no da Satan wiase so nkonim a wadi no adi pefee, na ɛma yɛkae ɔdɔ a emu yɛ den a Yehowa ne Yesu wɔ ma adesamma no. (Yohane 3:16; 15:13; fa toto Kolosefo 2:15 ho.) Enti wɔtwe adwene si Yesu so sɛ ɔne bɔhyɛ Aseni a ɔfata yiye sɛ obue nhoma mmobɔwee no mu.—Genesis 3:15.\n12. Oguammaa no mmɛn ason no yɛ dɛn ho mfonini?\n12 Dɛn bio nso na ɛde bi ka anisɔ a yɛwɔ ma “Oguammaa” yi ho no ho? Ɔwɔ mmɛn ason. Mmɛn a wɔka ho asɛm wɔ Bible mu no taa yɛ tumi anaa tumidi ho sɛnkyerɛnne, na ason bɛkyerɛ nea edi mu. (Fa toto 1 Samuel 2: 1, 10; Dwom 112:9; 148:14 ho.) Enti Oguammaa no mmɛn ason no gyina hɔ ma sɛnea tumi a Yehowa de ahyɛ Yesu nsa no di mũ. Odi “panyinni ne tumidi ne ahoɔden ne wurayɛ nyinaa so, ɛne din a wɔde to, ɛnyɛ wi yi ase ha nko, na mmom wiase a ɛreba no nso mu” no so. (Efesofo 1: 20-23; 1 Petro 3:22) Yesu adi tumi, ahenni tumi, ne titiriw fi 1914, bere a Yehowa de no sii agua so sɛ ɔsoro Hene no.—Dwom 2:6.\n13. (a) Oguammaa no aniwa ason no yɛ dɛn ho mfonini? (b) Dɛn na Oguammaa no fi ase yɛ?\n13 Afei nso, honhom kronkron ahyɛ Yesu ma, sɛnea wɔde Oguammaa no aniwa ason a “ɛyɛ Onyankopɔn ahonhom ason” yɛ ho mfonini no. Yesu so na Yehowa adeyɛ tumi nyinaa nam sen kɔ N’asase so asomfo hɔ. (Tito 3:6) Ɛda adi pefee sɛ ɔnam honhom koro yi ara so na ofi soro hu nea ɛkɔ so wɔ asase so ha. Te sɛ n’Agya no, Yesu wɔ nhumu a ewie pɛ yɛ. Hwee nhintaw no. (Fa toto Dwom 11:4; Sakaria 4:10 ho.) Ɛda adi pefee sɛ, Ɔba yi—mudi mu kurafo a odii wiase so nkonim; Yuda abusuakuw no mu Gyata; Dawid ntini; nea ɔde ne nkwa ma maa adesamma; nea tumi nyinaa wɔ no, a honhom kronkron ayɛ no ma, na ɔwɔ nhumu a ɛyɛ pɛ a efi Yehowa Nyankopɔn hɔ—no, yiw, oyi titiriw na ɔfata sɛ ogye nhoma mmobɔwee no fi Yehowa nsam. So ɔtwentwɛn ne nan ase sɛ obegye ɔsom adwuma a wɔde hyɛ ne nsa wɔ Yehowa ahyehyɛde a ɛkorɔn no mu no anaa? Dabi! Mmom no, “ɔbae begyee [nhoma mmobɔwee no] fii Nea ɔte ahengua no so no nifa mu.” (Adiyisɛm 5:7) Ɔpɛ mu a wofi yɛ biribi a wɔhwehwɛ ho nhwɛso fɛfɛ bɛn ara ni!\n14. (a) Ateasefo baanan no ne mpanyimfo 24 no yɛ wɔn ade dɛn wɔ nhoma mmobɔwee a Yesu gye no ho? (b) Ɔkwan bɛn so na asɛm a Yohane nsa kae a na ɛfa mpanyimfo 24 no ho no si nnipa ko a wɔyɛ ne wɔn dibea so dua?\n14 Afoforo a wɔwɔ Yehowa ahengua anim no yɛ wɔn ade dɛn? “Na ogyee nhoma no no, ateasefo baanan no ne mpanyimfo aduonu anan no hwehwee Oguammaa no anim ase, wɔn nyinaa kurakura asanku ne sika mfamfa a ohuam ayɛ no mama a ɛyɛ ahotefo mpaebɔ no.” (Adiyisɛm 5:8) Te sɛ ateasefo baanan a wɔne Kerubim a wɔwɔ Onyankopɔn ahengua anim no, mpanyimfo 24 no kotow Yesu de gye ne tumi a ɔwɔ no tom. Nanso mpanyimfo yi nkutoo na wokura asanku ne mfamfa a ohuam wom. * Na wɔn nkutoo na afei wɔto dwom foforo bi. (Adiyisɛm 5:9) Enti, wɔte sɛ “Onyankopɔn Israel” ahotefo 144,000, a wɔn nso wokurakura asanku na wɔto dwom foforo bi no. (Galatifo 6:16; Kolosefo 1:12; Adiyisɛm 7:3-8; 14:1-4) Afei, wɔkyerɛ sɛ mpanyimfo 24 no yɛ asɔfodi adwuma bi wɔ ɔsoro, nea wɔde tete Israel asɔfo a wɔhyew aduhuam ma Yehowa wɔ ntamadan no mu no yɛɛ ho mfonini—adwuma a ɛbaa awiei wɔ asase so bere a Onyankopɔn yii Mose Mmara no fii hɔ de kɔbɔɔ Yesu asɛndua no ho no. (Kolosefo 2:14) Eyi nyinaa ma yɛde asɛm no ba awiei dɛn? Ɛne sɛ yehu nkonimdifo a wɔasra wɔn no sɛ wɔwɔ wɔn adwuma titiriw no mu sɛ ‘Onyankopɔn ne Kristo asɔfo a wɔne no di tumi sɛ ahene mfirihyia apem.’—Adiyisɛm 20:6.\n15. (a) Wɔ Israel no, na hena nkutoo na ɔwɔ hokwan sɛ ɔkɔ ntamadan no mu Kronkron mu Kronkronbea hɔ? (b) Dɛn nti na ɛyɛ nkwa anaa owu asɛm ma ɔsɔfo panyin no sɛ ɔbɛhyew aduhuam ansa na wakɔhyɛn Kronkron mu Kronkronbea hɔ?\n15 Tete Israel no, na ɔsɔfo panyin no nkutoo na ɔkɔ Kronkron mu Kronkronbea, a ɛyɛ Yehowa anim wɔ sɛnkyerɛnne kwan so no mu. Ɔno de, na ohuam a obekura no yɛ nkwa ne owu asɛm. Yehowa mmara no kae sɛ: “Na [Aaron] mfa gyasɔ ade nnyansramma ma mfi afɔremuka no so, [Yehowa] anim, ne aduhuam a wɔasiw no fekɔfekɔ ne nsa abien ma, na ɔmfa nkɔ ntwamu mmɔhɔɔ no akyi; na ɔmfa aduhuam no ngu ogya no so, [Yehowa] anim, na aduhuam no wusiw nkata mpata Agua a ɛwɔ Adanse no so no ho, na wanwu.” (Leviticus 16:12, 13) Na entumi nyɛ yiye sɛ ɔsɔfo panyin no bɛhyɛn Kronkron mu Kronkronbea hɔ dwoodwoo, gye sɛ wahyew aduhuam ansa.\n16. (a) Kristofo nneɛma nhyehyɛe no mu no, hena na wahyɛn Kronkron mu Kronkronbea nsusuwso no mu? (b) Dɛn nti na ɛsɛ sɛ Kristofo a wɔasra wɔn no ‘hyew aduhuam’?\n16 Kristofo nneɛma nhyehyɛe no mu no, ɛnyɛ Ɔsɔfo panyin no nsusuwso, Yesu Kristo, nko na ɔhyɛn Kronkron mu Kronkronbea nsusuwso a ɛyɛ Yehowa anim wɔ ɔsoro, na mmom nso awiei no, asɔfo nkumaa 144,000 no mu biara nso. (Hebrifo 10:19-23) Saa asɔfo yi a wɔde mpanyimfo 24 no yɛ wɔn ho mfonini no rentumi nhyɛn Kronkron mu Kronkronbea no mu, gye sɛ ‘wɔhyew aduhuam’ ansa, kyerɛ sɛ ɛsɛ sɛ wɔbɔ Yehowa mpae koto srɛ no bere nyinaa.—Hebrifo 5:7; Yuda 20, 21; fa toto Dwom 141:2 ho.\nDwom Foforo Bi\n17. (a) Dwom foforo bɛn na mpanyimfo 24 no to? (b) Ɔkwan bɛn so na wɔtaa de asɛm “dwom foforo” no di dwuma wɔ Bible mu?\n17 Afei dwom dɛdɛ bi gyigye. Oguammaa no mfɛfo asɔfo, mpanyimfo 24 no na wɔto ma no: “Na wɔto dwom foforo bi, se: wofata sɛ wugye nhoma mmobɔwee no na wubue nsɔano no, efisɛ wokum wo na wode wo mogya tɔɔ nnipa maa Onyankopɔn fi mmusua ne ɔkasa ne nkurɔfo ne aman nyinaa mu.” (Adiyisɛm 5:9, NW) Asɛm “dwom foforo” no pue mpɛn pii wɔ Bible mu, na ɛtaa ka Yehowa a woyi no ayɛ wɔ ogye ade kɛse bi a wayɛ ho asɛm. (Dwom 96:1; 98:1; 144:9) Enti, dwom no yɛ foforo, efisɛ odwontofo no betumi abɔ Yehowa nnwuma a ɛyɛ nwonwa afoforo dawuru, na afei waka anisɔ foforo a wanya ama Ne din a ɛwɔ anuonyam no ho asɛm.\n18. Mpanyimfo 24 no de wɔn dwom foforo no yi Yesu ayɛ wɔ dɛn ho?\n18 Nanso ɛha de, mpanyimfo 24 no to dwom foforo bi Yesu anim mmom, na ɛnyɛ Yehowa anim. Nanso nnyinasosɛm no nsakra. Woyi Yesu ayɛ wɔ nneɛma foforo a sɛ Onyankopɔn Ba no, wayɛ ama wɔn no ho. Ɛdenam ne mogya so no, ɔyɛɛ apam foforo no ntamgyinafo ma enti ɔma etumi yɛɛ yiye sɛ wɔkyekyee ɔman foforo bi sɛ Yehowa apɛgyade titiriw. (Romafo 2:28, 29; 1 Korintofo 11:25; Hebrifo 7:18-25) Honhom mu ɔman foforo yi mufo no fi honam fam aman horow pii mu na ɛbae, nanso Yesu kaa wɔn boom yɛɛ wɔn biako asafo biako mu sɛ ɔman biako.—Yesaia 26:2; 1 Petro 2:9, 10.\n19. (a) Nhyira bɛn na nokware a honam fam Israel anni nti, antumi annya? (b) Nhyira bɛn na Yehowa ɔman foforo no nya di mu dɛw?\n19 Bere a Yehowa hyehyɛɛ Israelfo no yɛɛ wɔn ɔman Mose nna no mu no, ɔne wɔn yɛɛ apam na ɔhyɛɛ bɔ sɛ, sɛ wɔammu saa apam no so a, wɔbɛyɛ asɔfo ahemman wɔ n’anim. (Exodus 19:5, 6) Israelfo no anni nokware nti wɔanhu saa bɔhyɛ no mmamu da. Nea ɛne eyi bɔ abira no, ɔman foforo a wɔnam apam foforo a Yesu yɛ ntamgyinafo no so hyehyɛe no akɔ so adi nokware. Enti emufo no di asase so sɛ ahene na wɔsom nso sɛ asɔfo, na wɔboa adesamma mu koma mu teefo ma wɔapata wɔne Yehowa ntam. (Kolosefo 1:20) Ɛte sɛ nea dwom foforo no ka no ara pɛ: “Na woayɛ wɔn ahemman ne asɔfo ama yɛn Nyankopɔn, na wobedi asase so ahene.” (Adiyisɛm 5:10) Anigye bɛn ara na saa mpanyimfo 24 no nya wɔ ayeyi dwom foforo yi a wɔto ma Yesu a wɔahyɛ no anuonyam no mu sɛɛ yi!\nƆsoro Nnwontofo Kuw\n20. Oguammaa no ayeyi dwom bɛn na afei egyigye?\n20 Yehowa ahyehyɛde no mu ɔsoro asafo bebree no mufo afoforo gye dwom foforo yi so dɛn? Yohane ani gye sɛ ohu sɛ wofi koma nyinaa mu gye so: “Na mehwɛe, na metee abɔfo bebree a wɔatwa ahengua no ne ateasefo no ne mpanyimfo no ho kɔntɔnkrɔn nne, na wɔn dodow ano si mpempem ne mpem ahorow mpem, na wɔde nne kɛse ka sɛ: Oguammaa a wokum no no fata sɛ ogye tumi ne ahonya ne nyansa ne ahoɔden ne nidi ne anuonyam ne nhyira.” (Adiyisɛm 5:11, 12) Ayeyi dwom a ɛyɛ anigye bɛn ara ni!\n21. So Oguammaa no ayeyi yi adwene fi Yehowa tumidi anaa ne dibea so? Kyerɛkyerɛ mu.\n21 So eyi kyerɛ sɛ afei, ɔkwan bi so no, Yesu asi Yehowa Nyankopɔn ananmu ma enti abɔde nyinaa reyi no ayɛ mmom sen n’Agya anaa? Dabida! Mmom no, ayeyi dwom yi ne nea ɔsomafo Paulo kyerɛwee no hyia: “Onyankopɔn nso ama [Yesu] so kɛse, na wadom ama no din a edi din nyinaa so, sɛ Yesu din mu na ɔsorofo ne asase sofo ne asase asefo nkotodwe nyinaa nkotow, na tɛkrɛma nyinaa mpaem nka sɛ Yesu Kristo ne Awurade mma Agya Onyankopɔn anuonyam.” (Filipifo 2:9-11) Wɔkamfo Yesu wɔ ha esiane ne fam de a ɔyɛe wɔ ɔsɛmpɔw titiriw a esi abɔde nyinaa anim—Yehowa tumi a ɛteɛ no ho san—no bua no mu nti. Nokwarem no, anuonyam bɛn ara na eyi de abrɛ n’Agya sɛɛ yi!\nDwom a Ano Kɔ So Yɛ Den\n22. Dwom bɛn na ɛnne a efi asase so to bi?\n22 Hwɛbea a Yohane kaa ho asɛm no mu no, ɔsoro asafo no to ayeyi dwom dɛdɛ ma Yesu de gye ne nokwaredi ne ne soro tumi a ɔwɔ no tom. Eyi mu no, ɛnne a efi asase so nso kɔka wɔn ho bere a eyinom nso yi Agya no ne Ɔba no nyinaa ayɛ bi no. Te sɛ nea nneɛma bi a ɔba a ɔyɛ ɔdesani atumi ayɛ betumi de nkamfo kɛse abrɛ awofo no, saa ara nso na nokwaredi kwan a Yesu faa so no yɛ kɛse wɔ abɔde nyinaa mu “ma Agya Onyankopɔn anuonyam.” Enti, Yohane kɔ so bɔ amanneɛ sɛ: “Na abɔde [biara] a ɛwɔ ɔsoro ne asase so ne asase ase ne po so, ne nea ɛwom nyinaa, metee sɛ wose: Nhyira ne nidi ne anuonyam ne tumi nka Nea ɔte ahengua no so ne Oguammaa no daa daa.”—Adiyisɛm 5:13.\n23, 24. (a) Dɛn na ɛkyerɛ bere a dwom no befi ase wɔ ɔsoro, ne bere a ebefi ase wɔ asase so? (b) Ɔkwan bɛn so na dwom no ano kɔ so yɛ den bere a mfe no retwam no?\n23 Bere bɛn na dwom a ɛkyɛn so yi gyigye? Efii ase fi Awurade da no mfiase pɛɛ. Bere a wɔtow Satan ne n’adaemone fii soro kyene fam akyi no, “abɔde [biara] a ɛwɔ soro” betumi abom ato ayeyi dwom yi bi. Na sɛnea kyerɛwtohɔ no kyerɛ no, fi 1919 de reba no, nnipakuw kɛse bi a wɔredɔɔso wɔ asase so aka bom de wɔn nne reyi Yehowa ayɛ, na wɔn dodow akɔ soro fi mpem kakraa bi abɛyɛ ɔpepem asia ne akyi wɔ afe 2005 mu. * Bere a wɔasɛe Satan asase so nhyehyɛe no nyinaa akyi no, “abɔde [biara] . . . a ɛwɔ asase so” bɛto Yehowa ne ne Ba ho ayeyi dwom. Yehowa ankasa bere a ɛsɛ mu no, awufo ɔpepem pii owusɔre befi ase, na ɛno na “abɔde [biara] . . . a ɛwɔ asase ase” a Onyankopɔn kae no benya hokwan ato dwom no bi.\n24 Adesamma ɔpepem pii a wofi “asase ano . . . ɛpo, ne . . . nsuano aman” mu abɛka Yehowa ahyehyɛde a ɛwɔ asase so nyinaa no ho reto dwom foforo yi bi dedaw. (Yesaia 42:10; Dwom 150:1-6) Ayeyi dwom a ɛyɛ anigye yi bedu ne pɔmpɔn so Mfirihyia Apem no awiei, bere a wɔtete adesamma ma wɔadu pɛyɛ mu no. Ɛno akyi no, wɔbɛsɛe saa ɔwɔ dedaw no, ɔdaadaafo kɛse, Satan ankasa, ma Genesis 3:15 aba mu awie koraa, na wɔ awiei a ɛyɛ nkonimdi mu no, abɔde a ɛte ase nyinaa, ahonhom ne nnipa, bɛbom ato dwom sɛ: “Nhyira ne nidi ne anuonyam ne tumi nka Nea ɔte ahengua no so ne Oguammaa no daa daa.” Yɛrente atuatew nne foforo biara wɔ amansan no nyinaa mu.\n25. (a) Ɛsɛ sɛ Yohane kyerɛwtohɔ a ɛfa amansan dwom no ho kenkan ka yɛn ma yɛyɛ dɛn? (b) Nhwɛso fɛfɛ bɛn na ateasefo baanan no ne mpanyimfo 24 no yɛ ma yɛn bere a anisoadehu no ba awiei no?\n25 Anigye bere bɛn ara na ɛno bɛyɛ sɛɛ yi! Akyinnye biara nni ho sɛ nea Yohane ka ho asɛm wɔ ha no ma anigye hyɛ yɛn koma ma na ɛkanyan yɛn ma yɛka ɔsoro asafo no ho to ayeyi nnwom a efi koma mu ma Yehowa Nyankopɔn ne Yesu Kristo. So ɛnyɛ nea yɛasi yɛn bo sɛ yɛbɛtɔ yɛn bo ase asen bere biara wɔ nnwuma pa yɛ mu anaa? Sɛ yɛyɛ saa a, yebetumi ahwɛ kwan sɛ, Yehowa mmoa so no, yɛn nyinaa mmiako mmiako bɛkɔ hɔ awiei a ɛyɛ anigye no mu, na yɛde nne ato saa amansan ayeyi nnwom no bi. Ɛda adi sɛ ateasefo baanan a wɔyɛ Kerubim no ne Kristofo a wɔasra wɔn a wɔanyan wɔn no nyinaa adwene hyia, efisɛ anisoadehu no de nsɛm yi na ewie sɛ: “Na ateasefo baanan no kae sɛ: Amen. Na mpanyimfo no hwehwee ase, na wɔkotow sɔree.”—Adiyisɛm 5:14.\n26. Dɛn na ɛsɛ sɛ yɛkyerɛ mu gyidi, na dɛn na Oguammaa no resiesie ne ho ayɛ?\n26 Wo, ɔkenkanfo pa, ɛmmra sɛ wobɛkyerɛ gyidi Oguammaa—a ‘ɔfata’—no afɔrebɔ no mu, na woanya nhyira wɔ mmɔden kakra a wobɔ de asɔre Yehowa—“Nea ɔte ahengua no so”—na wosom no no mu. Ma Yohane kuw no mmoa wo nnɛ bere a ɛde honhom mu aduan a ehia “a ɛyɛ wɔn de [rema] bere a ɛsɛ mu” no. (Luka 12:42) Nanso hwɛ! Oguammaa no resiesie ne ho atetew nsɔano ason no. Nneɛma a ɛyɛ anigye bɛn ara na wɔrebeyi adi akyerɛ yɛn sɛɛ yi?\n^ nky. 14 Sɛ yɛka no ɔkasa mmara kwan so a, asɛm “wokurakura asanku ne sika mfamfa a ohuam ayɛ no mama” no betumi ayɛ nea ɛka mpanyimfo no ne ateasefo baanan no nyinaa ho asɛm. Nanso, asɛm no ma ɛda adi pefee sɛ ɛka mpanyimfo 24 no nkutoo ho asɛm.\n^ nky. 23 Hwɛ akontaabu pon a ɛwɔ kratafa 64 no.\n[Mfonini nkutoo na ɛwɔ kratafa 86]\nShare Share “Hena Na Ɔfata sɛ Obue Nhoma no Mu?”\nre ti 15 kr. 82-89


Wonyaa ntoboa a ɛbɛso adwuma no ama ebi aka (1-7)\nWɔyɛɛ nneɛma a wɔde besi ɔsom ntamadan no (8-38)\n36 “Besalel ne Oholiab bɛyɛ adwuma no; wɔne odwumayɛni biara a ne ho akokwaw* a Yehowa ama no nyansa ne nimdeɛ a obetumi de ayɛ adwuma kronkron a Yehowa de ahyɛ mo nsa no.”+ 2 Enti Mose frɛɛ Besalel ne Oholiab ne obiara a ne ho akokwaw a Yehowa de nyansa ahyɛ ne komam;+ ɔfrɛɛ obiara a ne koma kaa no sɛ ɔmmɛyɛ adwuma no bi.+ 3 Ɛnna wogyee nneɛma a Israelfo no de bae+ sɛ wɔmfa nyɛ adwuma kronkron no nyinaa fii Mose hɔ. Nanso wɔkɔɔ so ara de ayamye afɔre no brɛɛ no anɔpa biara. 4 Bere a wofii adwuma kronkron no ase no, ɛwɔ hɔ ara a na adwumayɛfo a wɔn ho akokwaw no baako aba, 5 na wabɛka akyerɛ Mose sɛ: “Nneɛma a nkurɔfo no de reba no dɔɔso, na ɛboro adwuma a Yehowa se yɛnyɛ no so.” 6 Ɛnna Mose ma wɔbɔɔ amanneɛ wɔ asoɛe hɔ nyinaa sɛ: “Mmarima ne mmea, mma obiara mmfa ntoboa kronkron no bi mmma bio.” Enti nkurɔfo no amfa biribiara amma bio. 7 Ná nea wɔanya no bɛso adwuma no nyinaa ama ebi aka. 8 Enti adwumayɛfo a wɔn ho akokwaw+ no nyinaa sii ɔsom ntamadan no.+ Wɔde hama papa a wɔde yɛ nwera, hama bruu, hama afasebiri, ne hama kɔkɔɔ nwenee ntama du a wɔde bɛyɛ ntamadan no, na ɔnwenee* kerubim wom.+ 9 Ná ntama no mu biara tenten yɛ basafa* 28, na emu biara tɛtrɛtɛ nso yɛ basafa 4. Ná ntama no nyinaa kɛse yɛ pɛ. 10 Ɔde ntama anum toatoaa so yɛɛ no baako, na ɔde anum a aka no nso toatoaa so yɛɛ no baako. 11 Afei ɔde hama bruu yɛɛ hankare totoo ntama no baako ano wɔ baabi a wɔbɛka asi baako no anim, na ɔyɛɛ saa ara wɔ ntama foforo no nso ano wɔ baabi a wɔbɛka abien no abom no. 12 Ɔyɛɛ nhankare 50 wɔ ntama baako ano, na ɔyɛɛ 50 wɔ ntama a aka no nso ano wɔ baabi a wɔbɛka abien no abom no; enti, na nhankare no di nhwɛanim. 13 Owiei no, ɔde sika kɔkɔɔ yɛɛ nnade nketewa 50, na ɔde susoo ntama abien no mu ma ɛyɛɛ baako. 14 Afei ɔde apɔnkye nwi yɛɛ ntama 11 a ɔde bɛkata ɔsom ntamadan no so.+ 15 Ntama no mu biara tenten yɛ basafa 30, na emu biara tɛtrɛtɛ nso yɛ basafa 4. Ná ntama 11 no nyinaa yɛ pɛ. 16 Ɛnna ɔkekaa ntama anum sisii anim yɛɛ no ntama baako, na ɔkaa asia a aka no nso sii anim yɛɛ no baako. 17 Afei ɔyɛɛ nhankare 50 totoo ntama a wɔaka abom no baako ano wɔ baabi a wɔbɛka asi baako no anim no, na ɔyɛɛ 50 wɔ ntama a aka no nso ano wɔ baabi a wɔbɛka abien no abom no. 18 Afei ɔde kɔbere yɛɛ nnade nketewa 50 de susoo ntama abien no mu ma ɛyɛɛ baako. 19 Ɔde adwennini nhoma a wɔahyɛ no kɔkɔɔ yɛɛ nkataso, na ɔde sukraman* nhoma nso yɛɛ nkataso foforo guu so.+ 20 Ɛnna ɔpaapae ɔkanto nnua+ sisii hɔ de yɛɛ ɔsom ntamadan no nnua.+ 21 Nnua no mu biara tenten yɛ basafa du na ne tɛtrɛtɛ nso yɛ basafa baako ne fã. 22 Ɔyɛɛ pɔw abien a ɛsa so wɔ nnua no biara ase. Nnua a ɔde sisii hɔ maa ɔsom ntamadan no, ɔyɛɛ ne nyinaa saa ara. 23 Enti ɔde nnua no mu 20 sisii ɔsom ntamadan no fã a ɛhwɛ anaafo fam no. 24 Afei ɔde dwetɛ yɛɛ nnyinaso 40 a ɔde nnua 20 no besisi so. Ná ntamadan no nnua no biara wɔ pɔw abien, na ɔde nnyinaso abien hyɛɛ baako ase, na ɔde abien abien hyehyɛɛ nnua a aka no mu biara ase.+ 25 Ɔde nnua 20 nso sisii ɔsom ntamadan no fã noho a ɛhwɛ atifi fam no, 26 na ɔde dwetɛ yɛɛ nnyinaso 40 a nnua no besisi so. Ntamadan dua baako nyaa nnyinaso abien, na nnua a aka no mu biara nso nyaa nnyinaso abien. 27 Ɔsom ntamadan no akyi a ɛhwɛ atɔe fam no nso, ɔde nnua no asia sisii hɔ.+ 28 Ɔyɛɛ ntamadan nnua no abien de sisii ɔsom ntamadan no ntwea abien so wɔ akyi. 29 Ntamadan nnua no, ɔkaa ɛhɔ de no bɔɔ so abien fi fam kosii soro ma ehyiae wɔ baabi a kawa a edi kan no wɔ no. Saa ara na ɔyɛɛ abien a esisi ntamadan no ntwea so no. 30 Enti ne nyinaa yɛɛ nnua awotwe ne dwetɛ nnyinaso 16; ntamadan dua biara nyaa nnyinaso abien wɔ ase. 31 Afei ɔde ɔkanto nnua yɛɛ mmeamu anum beabeaa ntamadan nnua no mu wɔ ɔfã baako,+ 32 na ɔde mmeamu anum beabeaa nnua no mu wɔ ɔfã foforo, na ɔde anum nso beabeaa ɔsom ntamadan no akyi a ɛhwɛ atɔe fam no. 33 Mmeamu a ɛwɔ ntamadan nnua no mfinimfini no de, ɔyɛɛ no tenten baako fi ti kosi ti. 34 Ɔde sika kɔkɔɔ faa ntamadan nnua no ho, na ɔde sika kɔkɔɔ yɛɛ nkawa a mmeamu no bɛhyehyɛ mu no. Mmeamu no nso, ɔde sika kɔkɔɔ faa ho.+ 35 Afei ɔde hama bruu, hama afasebiri, hama kɔkɔɔ, ne hama papa a wɔde yɛ nwera yɛɛ ntwamutam,+ na ɔnwenee kerubim wom.+ 36 Ɛnna ɔde ɔkanto yɛɛ adum anan a ɔde bɛsensɛn so, na ɔde sika kɔkɔɔ faa ho. Ɔde sika kɔkɔɔ yɛɛ adum no ho nsusomu, na ɔde dwetɛ yɛɛ nnyinaso anan a wɔde besisi so. 37 Afei ɔde hama bruu, hama afasebiri, hama kɔkɔɔ, ne hama papa a wɔde yɛ nwera nwenee ntama* a ɔde bɛsɛn ntamadan no kwan ano.+ 38 Na ɔyɛɛ adum anum ne ɛho nsusomu. Ɔde sika kɔkɔɔ faa adum no soro ne ne nsusomu ho. Ne nnyinaso anum no de, kɔbere na ɔde yɛe.\n^ Ɛbɛyɛ sɛ ɛfa Besalel ho.


2 Kronieken 27 HTB – 2 Berɛsosɛm 27 ASCB | Biblica\n2 Kronieken 27 HTB – 2 Berɛsosɛm 27 ASCB\n2 Berɛsosɛm 27:1-9\nYotam Di Ɔhene Wɔ Yuda\n1Yotam dii ɔhene no, na wadi mfirinhyia aduonu enum. Ɔdii ɔhene wɔ Yerusalem mfirinhyia dunsia. Na ne maame a ɔyɛ Sadok babaa no din de Yerusa. 2Ɔyɛɛ deɛ ɛsɔ Awurade ani sɛdeɛ nʼagya Usia yɛeɛ no. Yotam deɛ, wankɔ Awurade Asɔredan mu sɛdeɛ nʼagya yɛeɛ no. Nanso, ɔmanfoɔ no toaa wɔn nnebɔneyɛ so. 3Yotam sane yɛɛ Atifi Ɛpono a ɛwɔ Awurade Asɔredan no ho, ɛnna ɔsane yɛɛ nnwuma bebree de siesiee ɔfasuo a ɛwɔ Ofel bepɔ so no. 4Ɔkyekyeree nkuro wɔ Yuda mmepɔ asase so, sisii aban ne abantenten wɔ mmeammea a wɔadua nnua.\n5Yotam tuu Amonfoɔ so sa, dii wɔn so nkonim. Mfeɛ mmiɛnsa a ɛdi ɛkan no deɛ, ɔgyee wɔn apeatoɔ a ɛyɛ dwetɛ tɔno 3.4, ayuo susukora ɔpeduonum ne atokoɔ susukora ɔpeduonum.\n6Ɔhene Yotam nyaa tumi kɛseɛ, ɛfiri sɛ, ɔde ahwɛyie yɛɛ ɔsetie maa Awurade, ne Onyankopɔn.\n7Yotam ahennie ho nsɛm nkaeɛ a nʼakodie ne ne nneyɛeɛ ahodoɔ ka ho no, wɔatwerɛ agu Israel ahemfo ne Yuda ahemfo nwoma mu. 8Ɔdii adeɛ no, na wadi mfirinhyia aduonu enum, na ɔdii ɔhene wɔ Yerusalem mfirinhyia dunsia. 9Yotam wuiɛ no, wɔsiee no Dawid kurom na ne babarima Ahas, na ɔdii nʼadeɛ sɛ ɔhene.\nASCB : 2 Berɛsosɛm 27


Wɔawo Ahenni no Wɔ Soro | Onyankopɔn Ahenni\nTI 1 “W’Ahenni Mmra”\nTI 2 Wɔawo Ahenni no Wɔ Soro\nƆFÃ 1 Ahenni no Ho Nokware—Honhom Fam Aduan a Wɔde Ma\nTI 3 Yehowa Da N’atirimpɔw Adi\nTI 4 Yehowa Maa Ne Din So\nTI 5 Ɔhene no Maa Hann Hyerɛn Ahenni no So\nƆFÃ 2 Ahenni no Ho Asɛmpaka—Wɔretrɛw Asɛmpa no Mu Kɔ Wiase Nyinaa\nTI 6 Wɔn a Wɔka Asɛmpa No—Asɛmpakafo a Wɔatu Wɔn Ho Ama Koraa\nTI 7 Akwan a Yɛfa so Ka Asɛm No—Akwan a Yɛafa so Aka Asɛm no Akyerɛ Nkurɔfo\nTI 8 Nnwinnade a Yɛde Ka Asɛm No—Nhoma a Wɔyɛ Ma Yɛde Ka Asɛm no Wɔ Wiase Nyinaa\nTI 9 Nea Afi Asɛnka Adwuma no Mu Aba—‘Mfuw no Ahoa sɛ Wotwa’\nƆFÃ 3 Ahenni Gyinapɛn—Wɔhwehwɛɛ Onyankopɔn Trenee\nTI 10 Ɔhene no Tew Ne Nkurɔfo Ho Wɔ Honhom Fam\nTI 11 Abrabɔ Fam Ahotew—Ɛda Onyankopɔn Kronkronyɛ Adi\nTI 12 Nhyehyɛe a yɛde som “asomdwoe Nyankopɔn no”\nƆFÃ 4 Ahenni no Nkonimdi—Asɛmpa no a Wɔde Asi Hɔ Wɔ Mmara Kwan So\nTI 13 Ahenni Asɛmpakafo De Wɔn Asɛm Kɔ Asɛnnibea\nTI 14 Yɛde Nokwaredi Gyina Onyankopɔn Nniso Nkutoo Akyi\nTI 15 Wɔperee sɛ Wobenya Ahofadi De Asom\nƆFÃ 5 Ahenni no Nkyerɛkyerɛ—Ntetee a Wɔde Ma Ɔhene no Asomfo\nTI 16 Nhyiam Ahorow a Yɛde Som\nTI 17 Ntetee a Wɔde Ma Ahenni no Asomfo\nƆFÃ 6 Mmoa a Yɛde Ma Ahenni No—Adan a Yesisi Som Wom ne Mmoa a Yɛde Ma Afoforo\nTI 18 Sɛnea Yenya Sika De Yɛ Ahenni Adwuma No\nTI 19 Adan a Yesisi De Hyɛ Yehowa Anuonyam\nTI 20 Ɔsom Adwuma a Yɛde Boa Afoforo\nƆFÃ 7 Ahenni no Ho Bɔhyɛ Ahorow—Wɔreyɛ Nneɛma Nyinaa Foforo\nTI 21 Onyankopɔn Ahenni Beyi N’atamfo Afi Hɔ\nTI 22 Ahenni no Bɛyɛ Onyankopɔn Apɛde Wɔ Asase So\nOnyankopɔn Ahenni Redi Tumi!\nKENKAN WƆ Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nWɔawo Ahenni no Wɔ Soro\nNEA TI YI KA HO ASƐM\nSɛnea Onyankopɔn siesiee ne nkurɔfo maa Ahenni no awo\n1, 2. Ade titiriw a ebi nsii da bɛn na na ɛrebesi wɔ wiase, na dɛn nti na ɛnyɛ nwonwa sɛ nnipa anhu nea ɛkɔɔ so no?\nSO WOASUSUW sɛnea asetena bɛyɛ bere a nsakrae kɛse bi reba ho pɛn? Nnipa pii asusuw ho. Nanso, susuw saa asɛm yi ho hwɛ: Sɛ na wote ase saa bere no a, so anka w’ankasa wubehu nneɛma atitiriw a ɛkɔfaa saa nsakrae no bae no? Ebia anka worenhu. Nneɛma a ɛma wotu aban ahorow gu a wɔakyerɛw ho nsɛm pii wɔ abakɔsɛm nhoma mu no taa kɔ so a ɔmanfo nhu ho hwee. Ɔkwan bi so no, nsɛm pii wɔ abakɔsɛm mu a ɔmanfo ante ho asɛm ansa na ɛresisi. Wosisii nsɛm a ɛte saa ho gyinae wɔ aban adwumayɛbea ahorow, ahemfie, anaa abankɛse mu. Nanso, nsakrae a ɛte saa no ka nnipa ɔpepem pii asetena.\n2 Na ade titiriw a ebi nsii da a na ɛrebesi wɔ wiase no nso ɛ? Saa ade no aka nnipa ɔpepem pii asetena. Nanso, bere a ɛrekɔ so no, onipa biara anhu. Nea yɛreka ho asɛm yi fa Onyankopɔn Ahenni no—Mesia nniso no—awo a ɛkɔɔ so wɔ soro no ho. Ɛyɛ nniso a wɔahyɛ ho bɔ fi bere tenten a ebeyi wiase nhyehyɛe a ɛwɔ hɔ yi nyinaa afi hɔ nnansa yi ara. (Monkenkan Daniel 2:34, 35, 44, 45.) Esiane sɛ nnipa anhu saa awo soronko yi nti, so yebetumi aka sɛ Yehowa de ho asɛm siee adesamma anaa? Anaasɛ odii kan siesiee n’asomfo anokwafo maa saa awo no? Momma yɛnhwɛ.\n‘Meresoma Me Bɔfo Adi M’anim Abesiesie Kwan Mu’\n3-5. (a) Hena ne “apam bɔfo” a wɔkaa ne ho asɛm wɔ Malaki 3:1 no? (b) Dɛn na na ɛbɛkɔ so ansa na “apam bɔfo” no aba asɔrefie hɔ?\n3 Efi tete na Yehowa bɔɔ ne tirim sɛ obesiesie ne nkurɔfo ama Mesia Ahenni no awo. Momma yensusuw nkɔmhyɛ a ɛwɔ Malaki 3:1 no ho nhwɛ. Ɛhɔ ka sɛ: ‘Hwɛ, meresoma me bɔfo adi m’anim abesiesie kwan mu. Na Awurade nokwafo a morehwehwɛ no ne apam bɔfo a mo ani agyina no no bɛba n’asɔrefie hɔ mpofirim.’\n4 Wɔ yɛn bere yi so no, bere bɛn na Yehowa, “Awurade nokwafo” no bɛhwɛɛ wɔn a wɔsom wɔ honhom fam asɔrefie a ɛwɔ asase so adiwo hɔ no? Nkɔmhyɛ no kyerɛkyerɛɛ mu sɛ Yehowa ne “apam bɔfo” no na ɛbɛbom aba. Hena ne apam bɔfo no? Ɛnyɛ obiara sɛ Mesia Ahenni no so Hene, Yesu Kristo! (Luka 1:68-73) Ná Ɔhene a wɔde no asi ade so foforo no bɛba abɛhwɛ Onyankopɔn nkurɔfo a wɔwɔ asase so no na wayiyi wɔn mu fĩ.—1 Pet. 4:17.\n5 Nanso, na hena ne ‘ɔbɔfo’ foforo a wodii kan kaa ne ho asɛm wɔ Malaki 3:1 no? Ná saa ɔbɔfo yi bedi kan aba ansa na Mesia Ahenni no so Hene no aba. So obi ‘siesiee kwan mu’ maa Mesia Ahenni no so Hene no ansa na afe 1914 reba?\n6. Henanom na wɔyɛɛ adwuma sɛ ‘ɔbɔfo’ a wɔhyɛɛ ne ho nkɔm a odii kan besiesiee Onyankopɔn nkurɔfo maa nneɛma a na ɛda wɔn anim no?\n6 Yebenya saa nsɛmmisa yi ho mmuae wɔ Yehowa asomfo a wɔwɔ hɔ nnɛ ho abakɔsɛm a ɛka koma a yɛbɛka ho asɛm wɔ nhoma yi mu nyinaa no mu. Saa abakɔsɛm yi ma yehu sɛ, wɔ afe 1800 mfe no awiei mu hɔ no, na anokwafo kuw ketewa biako bi na wɔreda wɔn ho adi sɛ wɔn nkutoo ne nokware Kristofo wɔ wiase a atoro Kristosom ahyɛ mu mã no mu. Ná wɔfrɛ saa kuw no Bible Asuafo. Wɔn a na wodi wɔn anim—Charles T. Russell ne ne mfɛfo—no yɛɛ adwuma ankasa sɛ ‘ɔbɔfo’ a wɔhyɛɛ ne ho nkɔm no. Wɔde Kyerɛwnsɛm mu akwankyerɛ maa Onyankopɔn nkurɔfo, na wosiesiee wɔn maa nea na ɛda wɔn anim no. Momma yensusuw akwan anan a ‘ɔbɔfo’ yi faa so siesiee wɔn no ho nhwɛ\nWɔsom Wɔ Nokware Mu\n7, 8. (a) Wɔ afe 1800 mfe no mu no, henanom na wɔma yehui sɛ ɔkra a enwu da nkyerɛkyerɛ no yɛ atoro? (b) Nkyerɛkyerɛ foforo bɛn na C. T. Russell ne ne mfɛfo no kae sɛ ɛyɛ atoro?\n7 Sɛ saa Bible Asuafo no resua ade a, na wɔbɔ mpae hwehwɛ akwankyerɛ; wogye nokware nkyerɛkyerɛ a emu da hɔ no tom, wɔboaboa ano, na afei wotintim. Wɔ mfehaha pii mu no, na Kristoman te honhom fam sum mu; na wɔn nkyerɛkyerɛ pii fi abosonsom mu. Ná wɔn nkyerɛkyerɛ titiriw paa ne ɔkra a enwu da. Nanso, wɔ afe 1800 mfe mu hɔ no, nnipa kakraa bi a na wɔwɔ koma pa a na wɔresua Bible no tweetwee saa nkyerɛkyerɛ no mu, na wohui sɛ ennyina Onyankopɔn Asɛm no so. Henry Grew, George Stetson, ne George Storrs kyerɛw ho nsɛm na wɔde akokoduru kae sɛ ɛyɛ atoro nkyerɛkyerɛ a efi Satan hɔ. Adwuma a wɔyɛe no boaa C. T. Russell ne ne mfɛfo no kɛse akyiri yi.\n8 Bible Asuafo a na wɔyɛ kakraa bi no hui sɛ, Kristoman nkyerɛkyerɛ foforo a ɛfa ɔkra a enwu da ho no nso ntɔ asom na ɛyɛ atoro. Ɛho nhwɛso bi ni: Wɔkyerɛkyerɛ sɛ nnipa pa nyinaa kɔ soro, na Onyankopɔn yɛ abɔnefo kra a enwu da ayayade daa wɔ hellgya mu. Russell ne ne mfɛfo no de akokoduru kasa tiaa saa atoro nkyerɛkyerɛ no wɔ nhoma, nhomawa, nkratawa, ne ɔkasa pii a wɔmae na wotintimii wɔ atesɛm nkrataa mu no mu.\n9. Dɛn na Ɔwɛn-Aban no kae a ɛkyerɛ sɛ Baasakoro nkyerɛkyerɛ no yɛ atoro?\n9 Bible Asuafo no ma ɛbɛdaa adi nso sɛ, Baasakoro nkyerɛkyerɛ a nnipa pii bu no sɛ ɛyɛ kronkron no yɛ atoro. Wɔ afe 1887 mu no, Ɔwɛn-Aban no kae sɛ: “Kyerɛwnsɛm no ma yehu pefee sɛ ɛsono Yehowa ɛnna ɛsono yɛn Awurade Yesu, na ɛma yehu abusuabɔ ankasa a ɛda wɔn ntam.” Afei asɛm no toaa so kaa sɛnea ɛyɛ nwonwa paa sɛ nnipa dodow no ara agye “nkyerɛkyerɛ a ɛne sɛ Onyankopɔn yɛ Baasakoro no atom. Wɔkyerɛkyerɛ mu sɛ, Onyankopɔn baasa na wɔbom yɛ biako, na bere koro no ara Onyankopɔn biako no yɛ baasa. Na sɛnea nnipa dodow no ara agye saa nkyerɛkyerɛ no atom no ma yehu sɛ, na asɔre no ada hatee ma ɔtamfo no de atoro nkyerɛkyerɛ abɛhyɛ ne mu mã.”\n10. Bere bɛn na Ɔwɛn-Aban no kae sɛ afe 1914 yɛ afe titiriw?\n10 Edin a na ɛda nsɛmma nhoma no so ne Zion’s Watch Tower and Herald of Christ’s Presence, na ɛno ma yehu sɛ na nkɔmhyɛ ahorow a ɛfa Kristo mmae ho no ho hia akyerɛwfo no paa. Anokwafo a wɔasra wɔn a na wɔboa ma wɔkyerɛw nsɛmma nhoma no hui sɛ “mmere ason” a ɛwɔ Daniel nkɔmhyɛ no mu no fa bere a Onyankopɔn atirimpɔw ahorow a ɛfa Mesia Ahenni no ho bɛbam no ho. Wɔ afe 1870 mfe no mu tɔnn na wɔkae sɛ afe 1914 na mmere ason no bɛba awiei. (Dan. 4:25; Luka 21:24) Ɛwom sɛ yɛn nuanom a na wɔwɔ hɔ saa bere no anhu nneɛma a na ebesisi saa afe titiriw no mu nyinaa de, nanso wɔkaa Bible mu nokware a na wonim no ho asɛm kɔɔ akyiri, na yɛanya so mfaso de besi nnɛ.\n11, 12. (a) Henanom na Onua Russell de nea ɔkyerɛkyerɛe no ho anuonyam maa wɔn? (b) Mfaso bɛn na ɛwɔ adwuma a Russell ne ne mfɛfo yɛe mfe bi ansa na afe 1914 reba no so?\n11 Russell anaa anokwafo a na wɔka ne ho no mu biara annye saa Kyerɛwnsɛm mu nokwasɛm a wohui no ho anuonyam amma ne ho. Russell de anuonyam no bi maa afoforo a na wɔadi n’anim no. Nea ɛsen ne nyinaa no, ɔde ho anuonyam no maa Yehowa Nyankopɔn a ɔkyerɛ ne nkurɔfo nea ɛsɛ sɛ wohu ne bere a ɛsɛ sɛ wohu no. Ɛda adi pefee sɛ, Yehowa hyiraa mmɔden a Russell ne ne mfɛfo no bɔe sɛ wobeyiyi nokware no afi atoro mu no so. Mfe bi akyi no, wɔtwee wɔn ho fii Kristoman ho koraa bɛyɛɛ soronko.\nOnua Russell ne ne mfɛfo no kaa Bible mu nokware no ho asɛm denneennen\n12 Adwuma a saa mmarima anokwafo no yɛe mfe bi de kyerɛkyerɛɛ nokware no ansa na afe 1914 reba no yɛ nwonwa ankasa! Ɔwɛn-Aban a ɛbae November 1, 1917 no kaa nea efii adwuma a wɔyɛe saa bere no mu bae no ho asɛm sɛ: “Ɛnnɛ, nnipa ɔpepem pii ade wɔn ho afi ehu a hellgya ne atoro nkyerɛkyerɛ foforo de ahyɛ wɔn mu no ho . . . Nokware no a wofii ase kaa ho asɛm bɛboro mfe aduanan ni no mu retrɛw nkakrankakra, na emu bɛkɔ so atrɛw akosi sɛ ebedu wiase nyinaa; na ɛwom sɛ nokware no atamfo bɛbɔ mmɔden sɛ wɔbɛbɔ Nokware no agu sɛnea ɛbɛyɛ a ɛrentrɛw nkɔ asase nyinaa so de, nanso ɛrenyɛ yiye.”\n13, 14. (a) Dɛn na ‘ɔbɔfo’ no yɛe de siesiee kwan mu maa Mesia Ahenni no so Hene no? (b) Dɛn na yebetumi asua afi yɛn nuanom a wɔtenaa ase bɛboro mfe ɔha a atwam ni no hɔ?\n13 Momma yensusuw eyi ho nhwɛ: Sɛ na Onyankopɔn nkurɔfo nnim nsonsonoe a ɛda Yesu ne n’Agya Yehowa ntam a, so anka wobetumi asiesie wɔn ho ama Kristo mmae no? Dabida! Afei nso, sɛ na wɔn adwene yɛ wɔn sɛ obiara benya nkwa a owu nnim, na ɛnyɛ nnipa kakraa bi a wodi Kristo anammɔn akyi na wobenya saa akyɛde a ɛsom bo no a, ɛnde na anka wonsiesiee wɔn ho; saa ara nso na sɛ wɔn adwene yɛɛ wɔn sɛ Onyankopɔn yɛ nkurɔfo ayayade daa wɔ hellgya mu a, anka na wonsiesiee wɔn ho! Akyinnye biara nni ho sɛ, “ɔbɔfo” no siesiee kwan mu maa Mesia Ahenni no so Hene no!\n14 Na yɛn a yɛwɔ hɔ nnɛ nso ɛ? Dɛn na yebetumi asua afi yɛn nuanom a wɔtenaa ase bɛboro mfe ɔha a atwam ni no hɔ? Ɛsɛ sɛ yɛn nso yɛma yɛn ani gye Onyankopɔn Asɛm no a yɛbɛkenkan na yɛasua no daa no ho. ( Yoh. 17:3) Bere a honhom fam kɔm rekum saa wiase a ahonyade agye wɔn adwene no, momma yɛnkɔ so mma honhom fam aduan ho akɔnnɔ a yɛwɔ no mu nyɛ den bere nyinaa!—Monkenkan 1 Timoteo 4:15.\n“Mumfi Ne Mu, Me Man”\n15. Dɛn na Bible Asuafo no de nkakrankakra behui? (Hwɛ ase hɔ asɛm no nso.)\n15 Bible Asuafo no kyerɛkyerɛe sɛ ɛsɛ sɛ wɔtwe wɔn ho fi asɔre ahorow a ɛwɔ wiase no ho. Wɔ afe 1879 mu no, Ɔwɛn-Aban no kaa “Babilon asɔre” no ho asɛm. So Pope anaa Roma Katolek Asɔre no ho asɛm na na ɛreka? Ná Protestant asɔre ahorow no aka mfehaha pii sɛ Babilon a wɔkaa ho asɛm wɔ Bible nkɔmhyɛ mu no gyina hɔ ma Katolek Asɔre no. Nanso, Bible Asuafo no de nkakrankakra behui sɛ Asɔre ahorow a ɛwɔ Kristoman mu no nyinaa ka “Babilon” a ɛwɔ yɛn bere yi so no ho. Dɛn ntia? Efisɛ wɔn nyinaa kyerɛkyerɛ atosɛm a yɛadi kan aka ho asɛm no. Bere kɔɔ so no, wɔkaa nea ɛsɛ sɛ nnipa komapafo a wɔwɔ Babilon asɔre ahorow mu yɛ ho asɛm pefee wɔ yɛn nhoma ahorow mu.\n16, 17. (a) Ɔkwan bɛn so na Millennial Dawn Po III no ka kyerɛɛ nkurɔfo sɛ wɔntwe wɔn ho mfi atoro som ho, na dɛn nso na Ɔwɛn-Aban no kae? (b) Dɛn na amma nkurɔfo amfa kɔkɔbɔ a ɛte saa a wodii kan de mae no aniberesɛm? (Hwɛ ase hɔ asɛm no.)\n16 Sɛ nhwɛso no, wɔ afe 1891 mu no, Millennial Dawn Po III no kaa sɛnea Onyankopɔn apo Babilon a ɛwɔ hɔ nnɛ no ho asɛm sɛ: “Wɔapo Kristoman mu asɔre ahorow no nyinaa.” Ɛtoaa so kae sɛ “saa bere yi yɛreka akyerɛ wɔn a wonnye Babilon atoro nkyerɛkyerɛ ne ne nneyɛe ntom no nyinaa sɛ, wɔntwe wɔn ho mfi ne ho.”\n17 Wɔ afe 1900 mu no, Ɔwɛn-Aban a ɛbae January no de afotu maa wɔn a na wɔn din da so wɔ Kristoman asɔre ahorow mu a na wɔde nsɛm yiyi wɔn ho ano no. Asɛm a na wɔtaa ka ne sɛ, “Magye nokware no atom paa, enti mentaa nkɔ asɔre.” Ɛtoaa so bisae sɛ: “So ɛyɛ papa sɛ obi de ne nan biako besi Babilon na ɔde biako asi abɔnten? So eyi ne osetie a ɛsɛ sɛ yɛyɛ . . . na ama Onyankopɔn agye yɛn atom na yɛasɔ n’ani? Dabida. Bere a [asɔre ba] no de ne ho rekɔhyɛ asɔre no mu no, ɔne asɔre no yɛɛ apam wɔ baguam, na ɛsɛ sɛ ɔkɔ so di nhyehyɛe biara a ɛwɔ saa apam no mu no so kosi sɛ . . . ɔbɛka wɔ baguam sɛ wagyae asɔre no anaasɛ watwa ne din afi mu.” Bere rekɔ so no, wɔkaa eyi ho asɛm denneennen. Ɛsɛ sɛ Yehowa asomfo pae mu ka sɛ wɔatwe wɔn ho afi atoro som ho koraa.\n18. Dɛn nti na na ɛho hia sɛ nkurɔfo fi Babilon Kɛse no mu?\n18 Sɛ wɔansi saa kɔkɔbɔ a ɛne sɛ wɔntwe wɔn ho mfi Babilon Kɛse no ho so dua mpɛn pii a, so anka Kristo a wɔde no asi ade so foforo sɛ Ɔhene no benya nnipakuw bi a wɔasiesie wɔn—asomfo a wɔasra wɔn—wɔ asase so? Dabida! Efisɛ Kristofo a wɔade wɔn ho afi Babilon nkɛntɛnso ase nkutoo na wobetumi asom Yehowa wɔ “honhom ne nokware mu.” ( Yoh. 4:24) So yɛn a yɛwɔ hɔ nnɛ no nso asi yɛn bo sɛ yɛbɛtwe yɛn ho afi atoro som ho? Momma yɛnkɔ so ntie ahyɛde a edi so yi: “Mumfi ne mu, me man”!—Monkenkan Adiyisɛm 18:4.\nNhyiam a Yɛyɛ De Som\n19, 20. Ɔkwan bɛn so na Ɔwɛn-Aban no hyɛɛ Onyankopɔn nkurɔfo nkuran sɛ wonhyiam na wɔnsom?\n19 Bible Asuafo no kyerɛkyerɛɛ wɔn mfɛfo gyidifo sɛ baabiara a wohyiam na wɔsom a ɛbɛyɛ yiye no, wɔnyɛ no saa. Wɔ nokware Kristofo fam no, ɛnyɛ nea ehia ara ne sɛ wɔbɛtwe wɔn ho afi atoro som ho. Ɛho hia sɛ wɔde wɔn ho hyɛ nokware som mu nso. Efi bere a wotintim Ɔwɛn-Aban no ara pɛ na wɔhyɛɛ wɔn a wɔkenkan no nkuran sɛ wonhyiam na wɔnsom. Sɛ nhwɛso no, wɔ July 1880 mu no, Onua Russell kaa akwan a otutu kɔmaa ɔkasa ahorow ho asɛm, na ɔkyerɛɛ sɛnea nhyiam pii a wɔyɛe no ahyɛ nkurɔfo nkuran. Afei, ɔhyɛɛ wɔn a wɔkenkan Ɔwɛn-Aban no nkuran sɛ wɔnkyerɛw nkɔso a wɔrenya no ho asɛm mfa mmena wɔn, na wɔde saa nsɛm no bi bɛba Ɔwɛn-Aban no mu. Dɛn nti na ɔkaa saa? Ɔkyerɛkyerɛɛ mu sɛ: “Momma yɛn nyinaa nhu . . . sɛnea Awurade rehyira mo no; sɛ́ ebia mugu so ne wɔn a mo ne wɔn wɔ gyidi koro no hyiam anaa.”\nCharles Russell ne Bible Asuafo kuw bi wɔ Copenhagen, Denmark, 1909\n20 Wɔ afe 1882 mu no, asɛm bi puee Ɔwɛn-Aban no mu a na n’asɛmti ne, “Momma Yenhyiam.” Asɛm no de afotu maa Kristofo sɛ “wonhyiam nsua ade, na wɔnhyɛ wɔn ho wɔn ho nkuran na wɔnhyehyɛ wɔn ho den.” Ɛkae sɛ: “Enhia sɛ mubenya obi a onim nhoma anaa ɔwɔ ɔdom akyɛde soronko bi wɔ mo mu. Obiara mfa ne Bible, krataa, ne kyerɛwdua mmra mmɛboaboa Bible mu nsɛm pii ano sɛnea obetumi . . . ma ɛmmoa no. W’ankasa paw w’asɛmti; bɔ mpae hwehwɛ Honhom no akwankyerɛ sɛnea ɛbɛyɛ a wobɛte ase; afei kenkan ho ade, dwinnwen ho, fa kyerɛwsɛm toto kyerɛwsɛm ho, na sɛ woyɛ saa a, akyinnye biara nni ho sɛ honhom kronkron bɛboa wo ma woahu nokware no.”\n21. Nhwɛso bɛn na asafo a na ɛwɔ Allegheny, Pennsylvania no yɛe wɔ nhyiamkɔ ne nsrahwɛ adwuma no ho?\n21 Ná Bible Asuafo no adwumayɛbea ti wɔ Allegheny, Pennsylvania, U.S.A. Ná wɔn a wɔwɔ hɔ no yɛ nhwɛso pa. Ná wohyiam sɛnea afotusɛm a honhom no ma wɔkyerɛwee wɔ Hebrifo 10:24, 25 no kyerɛ sɛ wɔnyɛ no. (Monkenkan.) Mfe pii akyi no, onua bi a ne mfe akɔ anim a wɔfrɛ no Charles Capen kaa sɛnea na ɔkɔ saa nhyiam no bi bere a na ɔyɛ abarimaa no ho asɛm. Ɔkyerɛwee sɛ: “Meda so ara kae kyerɛw nsɛm a na wɔakyerɛkyerɛw wɔ Asafo nhyiam asa no afasu ho no mu biako. Saa kyerɛwsɛm no ka sɛ, ‘Mo Wura yɛ biako, ɔne Kristo; na mo nyinaa moyɛ anuanom.’ Me werɛ mfii saa kyerɛwsɛm no da. Yehowa nkurɔfo mu de, yenni asɔfo ɛnna yenni asɔremma.” (Mat. 23:8) Onua Capen san kaa nhyiam a ɛka koma, nkuran a na wɔhyehyɛ wɔn ho, ne mmɔden a na Onua Russell bɔ de srasra obiara a ɔwɔ asafo no mu no ho asɛm.\n22. Anokwafo no yɛɛ wɔn ade dɛn wɔ nkuranhyɛ a wɔde maa wɔn sɛ wɔnkɔ Kristofo nhyiam no ho, na dɛn na yebetumi asua afi wɔn hɔ?\n22 Anokwafo a na wɔwɔ hɔ saa bere no suasuaa nhwɛso pa a anuanom yɛe no, na wodii akwankyerɛ a wɔde maa wɔn no akyi. Wɔtew asafo ahorow wɔ amantam bi te sɛ Ohio ne Michigan, ne afei Amerika Atifi fam nyinaa ne aman foforo so. Wo de, susuw ho hwɛ: Sɛ wɔantete nnipa a wɔyɛ anokwafo ma wɔante afotusɛm a honhom no ma wɔkyerɛwee a ɛkyerɛ sɛ wonhyiam na wɔnsom no ase a, so anka wobenya nnipa bi a wɔasiesie wɔn yiye ama Kristo mmae no? Dabida! Na yɛn a yɛwɔ hɔ nnɛ nso ɛ? Ɛsɛ sɛ yɛn nso yesi yɛn bo sɛ yɛbɛkɔ Kristofo nhyiam daa. Ɛnsɛ sɛ yɛma nhyiam pa yɛn ti so da, na mmom ɛsɛ sɛ yɛde hokwan biara a yebenya no hyɛ yɛn yɔnko gyidi den.\nNsi a Wɔde Ka Asɛm No\n23. Asɛm bɛn na Ɔwɛn-Aban no kae a ɛkyerɛ pefee sɛ ɛsɛ sɛ wɔn a wɔasra wɔn no nyinaa yɛ nokware no ho asɛmpakafo?\n23 Bible Asuafo no kyerɛkyerɛe sɛ ɛsɛ sɛ wɔn a wɔasra wɔn no nyinaa ka nokware no ho asɛm kyerɛ afoforo. Wɔ afe 1885 mu no, Ɔwɛn-Aban no kae sɛ: “Momma yɛnkae sɛ obiara a wɔasra no no, wɔasra no sɛ ɔnka asɛmpa no ( Yes. 61:1), wɔfrɛɛ no sɛ ɔmmɛyɛ ɔsom adwuma no.” Ɔwɛn-Aban bi a ɛbae wɔ afe 1888 mu no de afotu yi mae sɛ: “Yenim yɛn adwuma pefee . . . Sɛ yebu yɛn ani gu so na yɛanyɛ a, ɛbɛkyerɛ sɛ yɛyɛ anihafo, na yɛrekyerɛ sɛ yɛmfata hokwan kɛse a wɔde ama yɛn no.”\n24, 25. (a) Asɛm no a Russell ne ne mfɛfo no hyɛɛ nkurɔfo nkuran sɛ wɔnka akyi no, dɛn bio na wɔyɛ de boaa wɔn? (b) Ɔkwan bɛn so na obi a ɔyɛɛ colporteur adwuma no bi kaa adwuma a ɔyɛe “bere a na kar nnɔɔso” no ho asɛm?\n24 Ɛnyɛ asɛm no nko na Onua Russell ne ne mfɛfo no hyɛɛ nkurɔfo nkuran sɛ wɔnka. Wɔsan nso tintim kratawa bi a wɔfrɛ no Bible Students’ Tracts, na akyiri yi wɔbɛfrɛɛ no Old Theology Quarterly. Wɔde saa nkratawa yi maa nkurɔfo a na wɔkenkan Ɔwɛn-Aban no sɛ wɔnkyekyɛ mma ɔmanfo.\nƐyɛ papa sɛ yebisa yɛn ho sɛ, ‘So asɛnka adwuma no ne adwuma titiriw wɔ m’asetena mu?’\n25 Ná wɔfrɛ wɔn a wɔatu wɔn ho ama de wɔn bere nyinaa reyɛ asɛnka adwuma no colporteurfo, anaa akwampaefo. Ná Charles Capen a yɛaka ne ho asɛm dedaw no nso de ne bere nyinaa reyɛ asɛnka adwuma no. Akyiri yi ɔkae sɛ: “Asase mfonini (map) a United States Aban Asoɛe a Ɛhwɛ Asase Ho Nsɛm So de maa me no boaa me ma meyɛɛ asasesin a wɔde maa me wɔ Pennsylvania no mu adwuma. Ná akwan a ɛwɔ ɔmantam no mu nyinaa wɔ saa asase mfonini yi so, na ɛma mitumi nantew twaa kwan kɔɔ ɔmantam no mu baabiara. Ɛtɔ mmere bi a na mede nnansa twa kwan kyinkyin nkuraase kɔkyerɛw nkurɔfo a wɔpɛ Studies in the Scriptures nhoma ahorow no bi din, na ɛno akyi no, na mikogye teaseɛnam tua ho ka de nhoma no gu mu kɔkyekyɛ ma wɔn. Mpɛn pii no, sɛ ade sã a na meda akuafo nkyɛn. Saa bere no na kar nnɔɔso.”\nObi a ɔyɛ colporteur. Hwɛ nkyerɛwee “Chart of the Ages” a ɛwɔ teaseɛnam no nkyɛn mu no\n26. (a) Dɛn nti na na ɛho hia sɛ Onyankopɔn nkurɔfo yɛ asɛnka adwuma no na ama wɔasiesie wɔn ama Kristo nniso no? (b) Nsɛm bɛn na ehia paa sɛ yebisa yɛn ho?\n26 Akyinnye biara nni ho sɛ, na egye akokoduru ne nsi na ama obi atumi ayɛ asɛnka adwuma no saa bere no. Sɛ wɔankyerɛkyerɛ nokware Kristofo no ma wɔanhu sɛnea asɛnka adwuma no ho hia a, so anka wɔbɛyɛ nkurɔfo a wɔasiesie wɔn ama Kristo nniso no? Dabida! Anyɛ yiye koraa no, na saa adwuma no ne adwuma titiriw a wɔbɛyɛ wɔ Kristo mmae no mu. (Mat. 24:14) Ná ɛsɛ sɛ wosiesie Onyankopɔn nkurɔfo ma wɔde nkwagye adwuma yi yɛ wɔn adwuma titiriw wɔ wɔn asetena mu. Ɛnnɛ, ɛyɛ papa sɛ yebisa yɛn ho sɛ: ‘So asɛnka adwuma no ne adwuma titiriw wɔ m’asetena mu? So mede nneɛma bɔ afɔre sɛnea ɛbɛyɛ a metumi ayɛ saa adwuma no pii?’\nWɔawo Onyankopɔn Ahenni No!\n27, 28. Dɛn na ɔsomafo Yohane hui wɔ anisoade bi mu, na dɛn na Satan ne n’adaemone no yɛe wɔ Ahenni no awo no ho?\n27 Awiei koraa no, afe 1914 a ɛyɛ afe titiriw no dui. Sɛnea yɛkaa ho asɛm wɔ saa ti yi mfiase no, onipa biara anhu anigyesɛm a ɛkɔɔ so wɔ soro no. Nanso, ɔsomafo Yohane nyaa anisoadehu bi a ɛkyerɛkyerɛɛ nneɛma mu wɔ sɛnkyerɛnne kwan so. Twa saa asɛm yi ho mfonini hwɛ: Yohane huu “sɛnkyerɛnne kɛse bi” wɔ soro. Ohuu Onyankopɔn “bea”—Onyankopɔn ahyehyɛde a ɛwɔ soro a emufo yɛ abɔfo—no sɛ ɔnyem, na ɔwoo ɔbabarima. Wɔka kyerɛ yɛn sɛ, saa sɛnkyerɛnne kwan so ɔbabarima yi na “ɔde dade poma bɛyɛn aman nyinaa” nnansa yi ara no. Nanso, bere a wɔwoo abofra no, ‘wohwim no kɔɔ Onyankopɔn nkyɛn wɔ n’ahengua ho.’ Na ɛnne kɛse bi fi soro kae sɛ: “Afei na yɛn Nyankopɔn nkwagye ne n’ahoɔden ne n’ahenni ne ne Kristo no tumi aba.”—Adi. 12:1, 5, 10.\n28 Ɛda adi sɛ, Mesia Ahenni no awo na Yohane nyaa ho anisoadehu no. Ná saa awo no yɛ anigye paa, nanso ɛnyɛ obiara na n’ani gyei. Satan ne n’adaemone ne abɔfo anokwafo a Mikael anaa Kristo di wɔn anim no koe. Dɛn na efii ɔko no mu bae? Yɛkenkan sɛ: “Wɔtow ɔtweaseɛ kɛse no kyenee, ɔwɔ dedaw no, nea wɔfrɛ no Ɔbonsam ne Satan a ɔredaadaa asase sofo nyinaa no; wɔtow no kyenee asase so, na wɔtow n’abɔfo kaa ne ho gui.”—Adi. 12:7, 9.\nWɔ afe 1914 mu no, Bible Asuafo no fii ase huu sɛnkyerɛnne a ɛkyerɛ sɛ Kristo aba n’Ahenni mu a aniwa nhu no\n29, 30. Bere a wɔwoo Mesia Ahenni no, nsakrae bɛn na ɛbae (a) wɔ asase so? (b) wɔ soro?\n29 Bere tenten ansa na afe 1914 reba no, Bible Asuafo no kae sɛ amanehunu bere bi befi ase wɔ saa afe titiriw no mu. Nokwasɛm ni, nneɛma a na wɔreka sɛ ebesisi no baa mu pɛpɛɛpɛ ma ɛyɛɛ wɔn ankasa mpo nwonwa. Sɛnea anisoadehu a Yohane nyae no ma yehu no, na Satan befi ase anya nkɛntɛnso kɛse wɔ adesamma so saa bere no. Adiyisɛm nhoma no ka sɛ: “Asase ne ɛpo nnue, efisɛ Ɔbonsam asian aba mo nkyɛn na ne bo afuw denneennen, efisɛ onim sɛ ne bere a aka yɛ tiaa.” (Adi. 12:12) Wiase ko a edi kan no bae wɔ afe 1914 mu, na Kristo mmae no ho sɛnkyerɛnne a ɛkyerɛ sɛ ɔredi tumi sɛ ɔhene no fii ase nyaa mmamu wɔ wiase nyinaa. Ná wiase yi “nna a edi akyiri” no afi ase.—2 Tim. 3:1.\n30 Nanso, na anigye wɔ soro. Ná wɔapam Satan ne n’adaemone no afi hɔ koraa. Yohane kyerɛwee sɛ: “Eyi nti mo ɔsoro ne mo a motete mu, momma mo ani nnye!” (Adi. 12:12) Bere a na ɔsoro hɔ atew na wɔde Yesu asi ade so sɛ Ɔhene no, afei de na Mesia Ahenni no ayɛ krado sɛ ebedi ama Onyankopɔn nkurɔfo wɔ asase so. Ná dɛn na Ahenni no bɛyɛ? Sɛnea yehui wɔ saa ti yi mfiase no, na Kristo a ɔne “apam bɔfo” no bedi kan ayɛ adwuma sɛ ɔnanfo a ɔbɛtew Onyankopɔn nkurɔfo ho wɔ asase so. Ná dɛn na ɛno de bɛba?\n31. Nkɔm bɛn na Malaki hyɛ faa bere a wɔde bɛtew asafo no ho no ho, na ɔkwan bɛn so na eyi fii ase nyaa mmamu? (Hwɛ ase hɔ asɛm no nso.)\n31 Malaki hyɛɛ nkɔm sɛ sɛ wɔba beyiyi Onyankopɔn nkurɔfo mu fĩ a, nneɛma mu bɛyɛ den ama wɔn. Ɔkyerɛwee sɛ: “Da a ɔbɛba no, hena na obetumi atintim, na sɛ oyi ne ho adi a, hena na obetumi agyina? Ɔbɛba te sɛ ɔnanfo gya ne ntamasifo samina.” (Mal. 3:2) Hwɛ sɛnea saa asɛm no baa mu pɛpɛɛpɛ! Efi afe 1914 no, Onyankopɔn nkurɔfo a wɔwɔ asase so no hyiaa sɔhwɛ ahorow a emu yɛ den, na wɔkɔɔ ahokyere mu mpɛn pii. Bere a Wiase Ko I no rekɔ so no, Bible Asuafo no mu pii hyiaa ɔtaa a emu yɛ den, na wɔde wɔn guu afiase na wɔyɛɛ wɔn ayayade.\n32. Afe 1916 akyi no, ɔhaw ahorow bɛn na ɛsɔree wɔ Onyankopɔn nkurɔfo mu?\n32 Ɔhaw ahorow sɔree wɔ ahyehyɛde no mu ankasa nso. Wɔ afe 1916 mu no, Onua Russell wui bere a na wadi mfe 64 pɛ, na eyi maa Onyankopɔn nkurɔfo pii ho dwiriw wɔn. Bere a owui no, ɛbɛdaa adi sɛ ne nhwɛso pa nti, na ebinom de wɔn werɛ ahyɛ ne mu dodo. Ɛwom sɛ na Onua Russell ani nnye ho sɛ wɔde nidi a ɛte saa bɛma no de, nanso na nnipa pii reyɛ wɔn ade te sɛ nea wɔresom no. Nnipa pii adwene yɛɛ wɔn sɛ ne wu no ama nokware a na wɔreyi no adi nkakrankakra no atɔ nsu mu, na ebinom nso ko tiaa mmɔden a na wɔrebɔ sɛ wɔbɛma adwuma no anya nkɔso no denneennen. Saa su no ka ho bi na ɛmaa ebinom wae fii nokware no ho na ɛde mpaapaemu baa ahyehyɛde no mu no.\n33. Ɔkwan bɛn so na nneɛma a na Onyankopɔn nkurɔfo rehwɛ kwan a amma mu no sɔɔ wɔn gyidi hwɛe?\n33 Nneɛma a na nkurɔfo rehwɛ kwan a amma mu no nso bɛyɛɛ sɔhwɛ. Ɛwom sɛ na Ɔwɛn-Aban no aka pefee sɛ Amanaman Mmere no bɛba awiei wɔ afe 1914 mu de, nanso na anuanom nnim nneɛma a ebesisi saa afe no. (Luka 21:24) Ná wɔn adwene yɛ wɔn sɛ wɔ afe 1914 mu no, Kristo bɛfa ayeforo kuw a wɔasra wɔn no akɔ soro ma wɔne no akodi ade wɔ hɔ. Saa anidaso no amma mu. Bere a afe 1917 rekɔ awiei no, Ɔwɛn-Aban no bɔɔ amanneɛ sɛ mfe 40 a wɔde reyɛ otwa adwuma no bɛba awiei wɔ afe 1918 mfiase. Nanso, asɛnka adwuma no amma awiei. Saa afe no twaam a na anuanom gu so reyɛ asɛnka adwuma no denneennen. Nsɛmma nhoma no kae sɛ otwa adwuma no ankasa de, wɔawie, na bere a aka no yɛ nea wɔde resesaw nnɔbae no ase. Nanso, nneɛma a na Yehowa nkurɔfo rehwɛ kwan a amma mu nti, wɔn mu pii gyaee Yehowa som.\n34. Sɔhwɛ a emu yɛ den bɛn na ɛsɔree wɔ afe 1918 mu, na dɛn nti na na Kristoman susuw sɛ Onyankopɔn nkurɔfo “awu”?\n34 Sɔhwɛ a emu yɛ den paa sɔree wɔ afe 1918 mu. Wɔkyeree J. F. Rutherford a na wabesi C. T. Russell ananmu redi Onyankopɔn nkurɔfo anim ne anuanom foforo baason a na asɛyɛde hyehyɛ wɔn nsa no nso. Wobuu wɔn ntɛnkyea sɛ wɔmfa wɔn nkogu afiase mfe pii wɔ Atlanta, Georgia, U.S.A. Bere a ɛbaa saa no, na ɛte sɛ nea adwuma a Onyankopɔn nkurɔfo reyɛ no atɔ nsu mu. Kristoman mu asɔfo pii dii eyi ho ahurusi. Wɔn adwene yɛɛ wɔn sɛ “akannifo” no a wɔde wɔn agu afiase, adwumayɛbea ti a ɛwɔ Brooklyn no a wɔato mu, ne asɛnka adwuma no a wɔasɔre atia wɔ Amerika ne Europa no nti, saa Bible Asuafo a wɔhaw adwene no “awu,” na wɔn ho nyɛ hu bio. (Adi. 11:3, 7-10) Nanso, amma saa!\nWɔsan Kanyan Wɔn Ho!\n35. Dɛn nti na Yesu maa kwan maa n’akyidifo hyiaa nsɛnnennen, na dɛn na ɔyɛ de boaa wɔn?\n35 Ná wɔn a wɔtan nokware no nnim sɛ Yehowa atena ase saa bere no reyɛ n’adwuma “sɛ nea ɔnan dwetɛ yi mu fĩ” nti na Yesu ama kwan ma ne nkurɔfo refa saa ahokyere no mu no. (Mal. 3:3) Ná Yehowa ne ne Ba no nyinaa nim sɛ wɔn a wɔyɛ anokwafo no befi saa sɔhwɛ ahorow a emu yɛ den no mu afi a wɔayiyi wɔn mu, atew wɔn ho ma wɔabɛyɛ nkurɔfo a wɔfata koraa sɛ wɔyɛ Ɔhene no adwuma. Efi afe 1919 mfiase no, ɛbɛdaa adi sɛ na Onyankopɔn honhom ayɛ nea ne nkurɔfo atamfo no susuw sɛ ɛrentumi nyɛ yiye no. Wɔsan kanyan anokwafo no! (Adi. 11:11) Saa bere no, ɛda adi sɛ Kristo maa nna a edi akyiri no ho sɛnkyerɛnne titiriw bi nyaa mmamu. Ɔpaw “akoa nokwafo ne ɔbadwemma” no—mmarima kakraa bi a wɔasra wɔn a na wobedi ne nkurɔfo anim ama wɔn honhom fam aduan wɔ bere a ɛsɛ mu no.—Mat. 24:45-47.\n36. Dɛn na ɛkyerɛ sɛ na Onyankopɔn nkurɔfo resan akanyan wɔn ho wɔ ne som mu?\n36 Woyii Onua Rutherford ne wɔn a wɔka ne ho no fii afiase wɔ March 26, 1919. Ankyɛ koraa na wɔyɛɛ nhyehyɛe sɛ wɔbɛyɛ ɔmantam nhyiam wɔ September mu wɔ saa afe no mu. Wɔyɛɛ nhyehyɛe a na wɔde betintim nsɛmma nhoma a ɛto so abien a na wɔbɛfrɛ no The Golden Age no. Wɔyɛɛ nsɛmma nhoma yi kaa Ɔwɛn-Aban no ho, na ɛno de, wɔyɛe sɛ wɔmfa nyɛ adwuma wɔ asɛnka mu. Saa afe no ara mu na wotintim Bulletin a ɛnnɛ wɔfrɛ no Kristofo Abrabɔ ne Yɛn Asɛnka adesua nhoma no nea edi kan koraa, na akɔ so aboa asɛnka adwuma no fi bere a wotintimii no. Efi afe 1919 reba na wosii so dua kɛse sɛ obiara mfa ne ho nhyɛ afie afie asɛnka adwuma no mu.\n37. Afe 1919 akyi no, dɛn na ebinom yɛe a na ɛkyerɛ sɛ wɔnyɛ anokwafo?\n37 Asɛnka adwuma no kɔɔ so yiyii Kristo akyidifo no mu, efisɛ na wɔn a wɔyɛ ahomaso ne ahantan wɔ wɔn mu no mpɛ sɛ wɔbɛyɛ saa adwuma a nkurɔfo bu no sɛ ɛba fam no bi. Wɔn a na wɔmpɛ sɛ wɔyɛ asɛnka adwuma no tew wɔn ho fii anokwafo no ho. Wɔ afe 1919 akyi no, ebinom a na wɔnyɛ anokwafo no bo fuwii, na wofii ase kekaa Yehowa asomfo anokwafo no ho nsɛmmɔne, wotwaa atoro too wɔn so, na wɔne wɔn a wɔsɔre tia anokwafo no mpo yɛɛ biako.\n38. Dɛn na nkonim pii a Kristo akyidifo a wɔwɔ asase so adi no ma yehu?\n38 Nanso, ɔsɔretia a ɛte saa nyinaa akyi no, Kristo akyidifo a wɔwɔ asase so no nyaa nkɔso wɔ Onyankopɔn som mu, na wɔn dodow kɔɔ anim. Efi saa bere no, nkɔso biara a wɔanya ne nkonim biara a wɔadi no yɛ adanse a edi mũ a ɛkyerɛ sɛ Onyankopɔn Ahenni no redi tumi! Sɛ ɛnyɛ Onyankopɔn mmoa ne ne nhyira a ɔnam ne Ba no ne Mesia Ahenni no so de ma a, anka nnipa a wɔtɔ sin rentumi nni nkonim pii wɔ Satan ne wiase bɔne yi so da!—Monkenkan Yesaia 54:17.\nOnua Rutherford maa ɔkasa bi a ɛka koma wɔ ɔmantam nhyiam bi ase bere a woyii no fii afiase asram kakraa bi akyi no\n39, 40. (a) Nneɛma a yebehu wɔ nhoma yi mu no bi ne dɛn? (b) Mfaso bɛn na wubenya afi nhoma yi a wubesua mu?\n39 Wɔ ti ahorow a edi hɔ mu no, yebesusuw nea Onyankopɔn Ahenni no ayɛ wɔ asase so fi bere a wɔwoo Ahenni no wɔ soro bɛyɛ mfe ɔha ni no ho. Wɔ nhoma yi fã biara mu no, wɔbɛka Ahenni adwuma a wɔayɛ wɔ asase so no fã pɔtee bi ho asɛm. Wɔ ti biara mu no, wɔde adaka a wɔde yɛ ntimũ aka ho a ɛbɛboa yɛn mu biara ma wahu sɛ Ahenni no wɔ hɔ ampa. Wɔ nhoma yi ti ahorow a etwa to mu no, yebesusuw nneɛma bi a yɛhwɛ kwan sɛ ebesisi bere a Ahenni no reba abɛsɛe wiase bɔne yi nnansa yi ara na ama asase adan paradise no ho. Sɛ wusua saa nhoma yi a, mfaso bɛn na wubenya?\n40 Satan pɛ sɛ ɔsɛe gyidi a wowɔ wɔ Onyankopɔn Ahenni no mu no. Nanso, Yehowa pɛ sɛ ɔhyɛ wo gyidi den sɛnea ɛbɛyɛ a ɛbɛbɔ wo ho ban na ama woakɔ so ayɛ den. (Efe. 6:16) Enti, yɛhyɛ wo nkuran sɛ yere wo ho sua saa nhoma yi. Kɔ so bisa wo ho sɛ, ‘So migye di sɛ Onyankopɔn Ahenni no wɔ hɔ ampa?’ Dodow a wugye di nnɛ sɛ Onyankopɔn Ahenni no wɔ hɔ ampa no, dodow no ara na ɛda adi sɛ wobɛkɔ mu bi, na wode nokwaredi ataa Ahenni no akyi denneennen, bere a obiara a ɔte ase behu sɛ Onyankopɔn Ahenni no wɔ hɔ ampa, na ɛredi tumi no!\nSɛ wopɛ sɛ wuhu Grew, Stetson, ne Storrs ho nsɛm pii a, hwɛ Jehovah’s Witnesses—Proclaimers of God’s Kingdom nhoma no kratafa 45-46.\nƐwom sɛ wɔasesa edin a ɛda nsɛmma nhoma no so mpɛn pii fi bere a woyii no adi wɔ afe 1879 mu de, nanso yɛde edin Ɔwɛn-Aban na ebedi dwuma wɔ nhoma yi mu nyinaa.\nƐwom sɛ Bible Asuafo no hui sɛ ɛho hia sɛ wɔtwe wɔn ho fi nyamesom ahyehyɛde ahorow a wɔafa wiase no nnamfo no ho de, nanso mfe pii mu no, na anuanom da so ara bu nnipa bi a wɔnyɛ Bible Asuafo, nanso wɔkyerɛ sɛ wɔwɔ agyede no mu gyidi na wɔka sɛ wɔahyira wɔn ho so ama Onyankopɔn no sɛ wɔn nuanom Kristofo.\nAde biako a amma wɔamfa kɔkɔbɔ a ɛte saa a wodii kan de mae no aniberesɛm ne sɛ na wosusuw sɛ saa asɛm no fa Kristo nguankuw ketewa—nnipa 144,000—no ho titiriw. Yebehu wɔ nhoma yi Ti 5 sɛ, ansa na afe 1935 reba no, na wosusuw sɛ nnipa pii a wɔwɔ Kristoman asɔre ahorow mu no nso ka “nnipakuw kɛse” a wɔaka wɔn ho asɛm wɔ Adiyisɛm 7:9, 10 no ho, na na wosusuw sɛ wɔbɛma wɔayɛ kuw a ɛto so abien wɔ soro de atua wɔn ka sɛ awiei koraa no wobegyinaa Kristo afã.\nWɔ September 1920 mu no, wotintim The Golden Age (a seesei wɔfrɛ no Nyan!) titiriw bi. Ɛkaa ɔtaa a na emu bi ano yɛ den a wɔde baa anuanom so wɔ Canada, England, Germany, ne United States, bere a na ɔko no rekɔ so no ho nsɛm pii. Nanso, mfe bi ansa na wiase ko a edi kan no reba no, na ɔtaa a ɛte saa no ntaa nsisi.\nMfe pii no, na nguankuw ketewa no mufo titiriw na wɔyɛ Ɔwɛn-Aban no ma wɔn ma wosua.\nSo Wugye Di sɛ Ahenni no Wɔ Hɔ Ampa?\nHenanom na wɔboae ma wosiesiee wɔn a wɔyɛ Yesu akyidifo ankasa no maa Ahenni no awo?\nAkwan bɛn so na wosiesiee nokware Kristofo no maa Onyankopɔn Ahenni nniso no?\nDɛn na ɛma yehu sɛ Ahenni no yɛ aban ankasa? (Hwɛ adaka a n’asɛmti ne “ Onyankopɔn Ahenni—Ɛyɛ Aban Ankasa” no.)\nDɛn na wubetumi ayɛ de aboa Ahenni no nnɛ de asuasua Kristo akyidifo anokwafo a wɔtenaa ase bɛyɛ mfe ɔha a atwam ni no?\nONYANKOPƆN AHENNI—ƐYƐ ABAN ANKASA\nSo Onyankopɔn Ahenni no yɛ aban ankasa? Wo de, susuw Onyankopɔn Ahenni no ho nneɛma kakra ho hwɛ. Bisa wo ho sɛ, ‘So Ahenni no ho nneɛma no mu biara nkyerɛ sɛ Ahenni no yɛ aban ankasa te sɛ nnipa aban biara a ɛwɔ hɔ nnɛ, na ɛno nkorɔn sen nnipa de no mpo?’\nWɔde Yesu Kristo sii agua so wɔ afe 1914 mu, ɔwɔ tumi, obu atɛntrenee, ɔwɔ nyansa, na ɔyɛ mmɔborɔhunufo a ɔbrɛ ne ho ase wɔ Yehowa Nyankopɔn anim. ( Yes. 9:6, 7; 11:1-3) Yesu nte sɛ nnipa sodifo a wɔtɔ sin no; obiara ntumi mma ɔmfa ne tumi nni dwuma ɔkwammɔne so, na saa ara nso na aman mpanyimfo ne mmarahyɛ baguafo a wɔn adwene nhyia ne ebinom anaa nnipakuw a wɔyɛ pɛsɛmenkominya ntumi nsiw nea Yesu pɛ sɛ ɔyɛ biara kwan.\nTUMI A WƆDE HYƐ MMARA NE NEA WƆDE BU ATƐN\nYesu asetena ne nhwɛso a ɔyɛe bere a na ɔwɔ asase so no na mmara a ɛyɛ pɛ—“Kristo mmara”—no gyina so.—Gal. 6:2; 1 Pet. 2:21.\nYehowa de atemmu nyinaa ahyɛ ne Ba Yesu nsa, na Yesu bedi ho dwuma pɛpɛɛpɛ asen sɛnea onipa biara a ɔyɛ ɔtemmufo betumi ayɛ.—Yoh. 5:22.\nYesu wɔ 144,000 a ɔne wɔn bedi ade na wɔatoto nneɛma wɔ ne trenee nniso no mu wɔ asase so. Adwuma titiriw a Yesu bɛyɛ wɔ ne nniso mu ne sɛ obesiesie nnipa ne Onyankopɔn ntam, enti wɔn a ɔne wɔn bedi ade no nso bɛyɛ asɔfo na wɔayɛ saa adwuma no bi.—Adi. 14:1; 20:6.\nYesu yɛ Yehowa abɔfo asafodɔm a wɔwɔ tumi no Kannifo, enti ɔno na ɔhwɛ asraafo a wɔwɔ tumi sen asraafo biara no so. Ɛrenkyɛ koraa, obeyi abɔnefosɛm nyinaa afi hɔ.—Dw. 45:1, 3-5; Adi. 19:11, 14-16.\nABAN NO ATENAE\nYesu ahengua wɔ soro; ɛwɔ n’Agya nkyɛn. Ɔsoro yɛ Yehowa “tenabea kronkron fɛfɛ.” ( Yes. 63:15) So ɔsoro wɔ hɔ ankasa? Yiw, ɛwɔ hɔ, na ɛsen ahenkurow anaa adan biara a aban asisi wɔ asase so, efisɛ ɔsoro nneɛma nsɛe da.—Mat. 6:20.\nASASE A EDI SO\nƐnnɛ, nnipa a wɔbɛtena Yesu nniso ase no te sɛ ahɔho a wodi mmara so a wɔte nsase ne aman nyinaa mu. Nanso, Yehowa ama wɔn honhom fam asase, kyerɛ sɛ, baabi a wɔyɛ adwuma de yɛ Ɔhene no apɛde. ( Yes. 60:2; 66:8) Ɛrenkyɛ koraa, Yesu Ahenni bedi asase a yɛte so yi nyinaa so tumi.—Dw. 72:8.\nABAN NHYEHYƐE AHOROW\nƐrenkyɛ Onyankopɔn Ahenni bɛma Onyankopɔn bɔhyɛ ahorow abam ma yɛn nsa aka saa nhyira a edidi so yi ne afoforo pii.—Dw. 72:16; Yes. 2:3; 33:24; 35:6; 65:21.\nƆMAN MMA PA\nBible ka sɛ: “Nnipa dodow mu na ɔhene anuonyam wɔ,” na “ɔmanfo sã a, ɛma otitiriw sɛe.” (Mmeb. 14:28) Ahenni no manfo a wɔyɛ ɔman mma pa no dodow akɔ anim ara ma wɔboro ɔpepem ason ne fã.—Dw. 72:8; Yes. 60:22.\nWOSIESIEE WƆN MAA AHENNI NO AWO\nMomma yensusuw nneɛma bi a ɛkɔɔ so mfe bi ansa na afe 1914 reba no ho. So wubetumi ahu sɛnea saa nneɛma no boaa Onyankopɔn nkurɔfo ma wosiesiee wɔn ho maa Mesia Ahenni no awo no?\nBɛyɛ afe 1850\nHenry Grew, George Stetson, ne George Storrs tweetwee onipa kra a enwu da nkyerɛkyerɛ no mu na wɔkyerɛe sɛ ɛyɛ atoro\nAfe 1868 anaa afe 1869\nCharles T. Russell tɔɔ ne bo ase hwehwɛɛ Kristoman asɔre ahorow no nkyerɛkyerɛ mu, na ohui sɛ Kyerɛwnsɛm no mu nkyerɛkyerɛmu a wɔde ama no yɛ atoro; Russell a na ne “gyidi rehinhim” gyidi mu san yɛɛ den bere a otiee Adventistni sɛnkafo Jonas Wendell nkyerɛkyerɛ no\nOnua Russell hyehyɛɛ Bible adesua kuw bi, na wɔyɛɛ nhyehyɛe fii ase suaa Bible bere ne bere mu\nWɔbɛtee nokwasɛm a ɛfa ɔkra, agyede no, ne ɔkwan a Kristo bɛfa so asan aba ho no ase yiye\nAsɛm bi a C. T. Russell kyerɛwee a wotintim wɔ Bible Examiner mu no twee adwene sii afe 1914 so sɛ Amanaman Mmere no awiei\nWotintim The Object and Manner of Our Lord’s Return nhomawa no de kyerɛkyerɛɛ nokwasɛm a ɛfa Kristo mmae ho no mu\nWotintim Ɔwɛn-Aban a edi kan\nWobehui sɛ Kristoman mu asɔre ahorow no ka Babilon Kɛse no ho\nOnua Russell tutuu akwan kɔɔ United States atifi fam apuei kɔsraa Bible adesua akuw, na ɔhyɛɛ wɔn den\nWotintim nkratawa a ɛwɔ nkratafa pii (ebi boro nkratafa 100) maa wɔn a wɔkenkan Ɔwɛn-Aban no sɛ wɔnkyekyɛ\nƆwɛn-Aban no too nsa frɛɛ wɔn a wɔkenkan no sɛ wɔmmra Allegheny, Pennsylvania, mmɛhyɛ Nkaedi no ho fã\nColporteur adwuma no fii ase\nNsɛm a ɛboa maa asɛnka adwuma no kɔɔ so no bi ne “Yehia Asɛnkafo 1,000” ne “Wɔasra Wɔn sɛ Wɔnka Asɛm No”\nWɔhyɛɛ Kristofo a na wɔnyɛ asafo nhyiam no nkuran sɛ womfi ase nyɛ bi daa\nWontintim asɛm bi de kyerɛe sɛ Baasakoro nkyerɛkyerɛ no yɛ atoro\nƆwɛn Aban asafo no nhoma duu nsasepɔn anum so maa ɔmanfo nyaa bi kenkanee\nWoyii nhoma a akyiri yi wɔbɛfrɛɛ no Studies in the Scriptures no po a edi kan, The Divine Plan of the Ages no adi\nƆwɛn-Aban no too nsa frɛɛ wɔn a wɔkenkan no sɛ wɔmmra nnansa “nhyiam” a wɔbɛyɛ wɔ Kristo wu Nkaedi akyi no bi, na ɛno na wɔde fii ɔmantam nhyiam a wɔyɛ no afe afe no ase\nWosii Bible House wɔ Allegheny, Pennsylvania\nƆwɛn Aban Asafo no maa adwumakuw bi a wotintim nhoma tintim Rotherham New Testament no\nC. T. Russell fii United States tutuu akwan kɔɔ aman ahorow so kɔhwehwɛɛ akwan a wɔbɛfa so “atrɛw Nokware no mu”\nWɔsomaa Ɔwɛn Aban Asafo no ananmusifo a wɔsom sɛ ahwɛfo akwantufo ma wɔkɔsrasraa asafo ahorow no hyehyɛɛ wɔn nkuran\nƆwɛn-Aban no kae sɛ anuanom binom hyiam sua Bible, na na wɔfrɛ saa nhyiam no “Dawn Circles,” anaa Kuw Adesua, na ɛkae sɛ “wɔnyɛ Kuw Adesua a ɛte saa wɔ baabiara”\nC. T. Russell tintim nhomawa a n’asɛmti ne What Say the Scriptures About Hell?\nWobuee baa dwumadibea a edi kan wɔ London, England\nAsɛmpaka adwuma no duu aman 28 so\nWogyaee nkratawa a na wɔkyekyɛ no Kwasida wɔ mmeae a ɛbɛn asɔredan ahorow ho no, na wɔyɛɛ afie afie asɛnka adwuma no denneennen\nWofii ase de ɔkasa ahorow a na Russell ma no baa atesɛm nkrataa mu bere nyinaa\nWoyii Ɔwɛn Aban Asafo no adwumayɛbea ti no kɔɔ Brooklyn, New York\nBible Asuafo no fii ase de edin International Bible Students Association dii dwuma\nC. T. Russell ne ne mfɛfo baasia twaa kwan bɛyɛ kilomita 56,000 kɔɔ wiase nyinaa sɛ wɔrekɔhwɛ sɛnea “Kristosom betumi anya nkɔso” wɔ aman ahorow bi so, a China, India, Japan, ne Philippines ka ho\nWoyii “Photo-Drama of Creation” video no nea edi kan wɔ New York, wɔ January 11, na ɔsram a edi hɔ no, woyii wɔ nkurow foforo anum mu. Bere a afe no kɔɔ awiei no, na nnipa bɛyɛ 9,000,000 na wɔahwɛ video no afã bi wɔ Amerika Atifi fam, Europa, Australia, ne New Zealand\nWɔ October mu no, C. T. Russell ka kyerɛɛ Betel abusua no sɛ: “Amanaman mmere no aba awiei; wɔn ahemfo adi wɔn mmere.” Onuawa bi a na ɔwɔ hɔ kae sɛ Russell de kaa ho sɛ: “Enti yennim nea ɛbɛba”\n“Hena Koraa Ne Akoa Nokwafo ne Ɔbadwemma” No?\nAsɛm yi ma yehu sɛ ntease a yɛwɔ wɔ akoa nokwafo ne ɔbadwemma no ho asesa. Hwɛ sɛnea akoa no boa yɛn ma yɛsom Yehowa yiye.\nYehowa Adansefo—Gyidi a Wɔda no Adi, Ɔfã 1: Wɔafi Sum Mu


Yakobo 3 NA-TWI - Tɛkrɛma - Me nuanom, ɛnyɛ mo nyinaa - Bible Gateway\nYakobo 2Yakobo 4\nYakobo 3 Nkwa Asem (NA-TWI)\n3 Me nuanom, ɛnyɛ mo nyinaa na ɛsɛ sɛ moyɛ akyerɛkyerɛfo, efisɛ, munim sɛ yɛn akyerɛkyerɛfo de sɛ yɛfom a, wobebu yɛn atɛn a emu yɛ den sen afoforo. 2 Yɛn nyinaa taa yɛ mfomso. Onipa a ɔnyɛ mfomso wɔ nea ɔka mu no yɛ pɛ a obetumi ahyɛ ne nipadua no so. 3 Yɛde nnareka to ɔpɔnkɔ anom sɛnea obetie yɛn na yɛatumi ama wakɔ baabiara a yɛpɛ sɛ ɔkɔ. 4 Anaasɛ dwen hyɛn ho: sɛnea ne kɛse te a mframa a ano yɛ den na ɛbɔ no nanso wotumi de kudɔɔ ketewaa bi na ɛdandan no ma ɛkɔ baabi a ɔhyɛnkafo no pɛ sɛ ɛkɔ.\n5 Saa ara na tɛkrɛma te: ne ketewa yi nyinaa akyi, etumi hoahoa nneɛma akɛse. Hwɛ sɛnea ogya ketewaa bi tumi hyew kwae kɛse. 6 Tɛkrɛma te sɛ ogya. Ɛyɛ wiase bi wɔ onipa akwaa mu a ɛyɛ bɔne. Ɛsɛe nipadua no na amanehunu huru to nipadua no nyinaa mu gya ma ɛdɛw framfram.\n7 Onipa tumi dwudwo mmoadoma, nnomaa, mmoa a wɔwea fam, ɛpo mu mmoa nyinaa 8 nanso obiara rentumi nnwudwo tɛkrɛma da. Ɛyɛ bɔne a ɔnhome so na awuduru ahyɛ no ma. 9 Yɛde tɛkrɛma kamfo yɛn Awurade ne yɛn Agya na yɛde ɛno ara nso adome nnipa a wɔbɔɔ wɔn Onyankopɔn sɛso so. 10 Ano koro no ara mu na nkamfo ne nnome fi ba. Me nuanom, ɛnsɛ sɛ ɛba saa. 11 Nsu pa ne nsu a ɛyɛ nkyenenkyene betumi afi asuti baako mu aba? 12 Me nuanom, akutu betumi asow paya dua aba? Anaasɛ bobe betumi asow akutu? Saa ara na asuti a ɛyɛ nkyenenkyene remma nsu pa.\nNyansa a efi soro\n13 Obi wɔ mo mu a onim nyansa na ɔwɔ ntease? Ɛsɛ sɛ ɔnam abrabɔ pa, nnwuma pa a wɔnam ahobrɛase ne nyansa so da no adi. 14 Na sɛ mowɔ nitan, mansotwe ne pɛsɛmenkominya wɔ mo koma mu a, ɛnne ɛnsɛ sɛ mohoahoa mo ho, nam so ka nkontompo tia nokware. 15 Saa nyansa yi mfi soro na ɛbae. Ɛyɛ wiase nyansa na ɛyɛ hohommɔne nso. 16 Baabiara a nitan ne pɛsɛmenkominya wɔ no, basabasa ne bɔne ahorow nyinaa bi wɔ hɔ.\n17 Nanso nyansa a efi soro no yɛ kronn; asomdwoe wɔ mu, edwo na ɛwɔ nidɔ; ɛwɔ ahummɔbɔ na nneyɛe pa fi mu ba; ennye akyinnye na ɛnyɛ nyaatwom nso. 18 Na ɛsow aba pa a efi aba a asomdwoefo duaa no asomdwoe mu no.


1 Ahene 11 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xhosa Yoruba Zambian Sign Language Zimbabwe Sign Language Zulu\nAhene Nhoma a Edi Kan 11:1-43\nSolomon yerenom dan ne koma (1-13)\nEbinom sɔre tiaa Solomon (14-25)\nWɔkaa kyerɛɛ Yeroboam sɛ obenya mmusuakuw du (26-40)\nSolomon wui; wosii Rehoboam hene (41-43)\n11 Ɔhene Solomon dɔɔ aman foforo so mmea+ bebree kaa Farao babea+ no ho. Ná mmea no fi Moab,+ Ammon,+ Edom, Sidon,+ ne Hitifo+ mu. 2 Aman a wofi mu no, na Yehowa aka akyerɛ Israelfo sɛ: “Monnkɔ wɔn mu,* na mommma wɔn nso mmma mo mu, efisɛ sɛnea ɛte biara wɔbɛdan mo koma ama moakodi anyame foforo akyi.”+ Nanso Solomon de ne ho kɔbataa wɔn ho dɔɔ wɔn. 3 Onyaa yerenom 700 a wɔyɛ adehye, ne mpenafo* 300, na ne yerenom de nkakrankakra dan ne koma.* 4 Solomon nkwakoraabere mu+ no, ne yerenom dan ne koma kodii anyame foforo akyi;+ wamfa koma a edi mu ansom Yehowa ne Nyankopɔn te sɛ ne papa Dawid. 5 Solomon kodii Sidonfo nyamebea Astoret,+ ne Ammonfo bosom fĩ Milkom+ akyi. 6 Na Solomon yɛɛ Yehowa ani so bɔne, na wanni Yehowa akyi ankosi ase sɛnea ne papa Dawid yɛe no.+ 7 Saa bere no, Solomon sii sorɔnsorɔmmea*+ maa Moabfo bosom fĩ Kemos wɔ bepɔw a ɛwɔ Yerusalem anim no so, na osii bi nso maa Ammonfo bosom+ fĩ Molek.+ 8 Saa ara na ɔyɛ maa ne yerenom a wofi aman foforo so a wɔhyew afɔrebɔde na wɔbɔɔ afɔre maa wɔn anyame no nyinaa. 9 Yehowa bo fuw Solomon, efisɛ ne koma dan fii Yehowa, Israel Nyankopɔn+ a oyii ne ho adi kyerɛɛ no mprenu+ no ho. 10 Ná wabɔ no kɔkɔ wɔ eyi ho sɛ mma onnkodi anyame foforo akyi,+ nanso wanni Yehowa asɛm so. 11 Afei Yehowa ka kyerɛɛ Solomon sɛ: “Esiane sɛ woayɛ eyi na woanni m’apam ne m’ahyɛde so nti, nea ɛte biara mehwim ahenni no afi wo nsam, na w’akoa na mede bɛma no.+ 12 Nanso wo papa Dawid nti, merenyɛ eyi wɔ wo bere so. Wo ba nsam na mehwim afi.+ 13 Mmom ɛnyɛ ahenni no nyinaa na mehwim.+ M’akoa Dawid ne Yerusalem a mapaw+ nti, mede abusuakuw baako bɛma wo ba.”+ 14 Ɛnna Yehowa maa obi a wɔfrɛ no Hadad sɔre tiaa Solomon.+ Ná ɔyɛ Edomni a ofi Edom+ adehye abusua mu. 15 Bere bi a Dawid dii Edomfo so nkonim+ a ɔsahene Yoab kɔe sɛ ɔrekosie wɔn a wɔawuwu no, ofii ase kunkum Edom mmarima nyinaa. 16 (Abosome asia na Yoab ne Israel nyinaa dii wɔ hɔ kosii sɛ okunkum Edom mmarima nyinaa.) 17 Nanso Hadad ne Edom mmarima bi a wɔyɛ ne papa nkoa guan kɔɔ Egypt; saa bere no, na Hadad yɛ abarimaa. 18 Ɔne wɔn fi Midian* kɔɔ Paran, na wɔfaa mmarima fii Paran+ ne wɔn kɔɔ Egypt hene Farao nkyɛn wɔ Egypt, na ɔno nso maa no ofi. Bio nso, ɔyɛɛ nhyehyɛe a wɔde bɛma no aduan, na ɔmaa no asaase nso. 19 Farao bɛpɛɛ Hadad asɛm paa, enti ɔmaa no ɔyere; ɔde ne yere ɔhemmaa* Tapenes nuabea maa no. 20 Akyiri yi, ɔne Tapenes nuabea no woo ɔbabarima a wɔfrɛ no Genubat; Farao fi na Tapenes tetee abofra no,* na Genubat ne Farao mma tenaa Farao fi hɔ. 21 Bere a Hadad wɔ Egypt no, ɔtee sɛ Dawid ne n’agyanom akɔda,+ na ɔsahene Yoab nso awu.+ Enti Hadad ka kyerɛɛ Farao sɛ: “Gya me kwan ma menkɔ me kurom.” 22 Nanso Farao bisaa no sɛ: “Wote me nkyɛn yi, dɛn na ehia wo a enti afei de wopɛ sɛ wokɔ wo kurom?” Ɛnna obuae sɛ: “Hwee nhia me, nanso mesrɛ wo, gya me kwan ma menkɔ.” 23 Onyankopɔn maa Eliada ba Reson nso sɔre tiaa Solomon.+ Ná ɔyɛ Soba hene Hadadeser+ akoa a waguan. 24 Bere bi a Dawid dii Sobafo so nkonim* no,+ Reson boaboaa mmarima bi ano baa ne nkyɛn, na ɔbɛyɛɛ nnipabɔnefo dɔm no so panyin. Enti wɔkɔɔ Damasko+ kɔtenaa hɔ, na wodii ade wɔ Damasko. 25 Sɛnea Hadad teetee Israel no, Solomon nna nyinaa mu no, Reson nso sɔre tiaa wɔn; bere a odi ade wɔ Siria no, na okyi Israel kɔkɔkɔkɔ. 26 Efraimni Nebat a ofi Sereda no ba Yeroboam+ nso tew atua tiaa* Solomon.+ Ná ɔyɛ Solomon akoa,+ na na ne maame yɛ okunafo a ne din de Serua. 27 Nea enti a ɔtew atua tiaa ɔhene ni: Ná Solomon akyekye Esiw no,*+ na na wahyɛ ne papa Dawid Kurow no+ den. 28 Ná Yeroboam yɛ ɔbarima a ɔbɔ ne ho mmɔden. Solomon hui sɛ aberante no yɛ obi a ɔpɛ adwuma, enti ɔyɛɛ no Yosef fi apaafo nyinaa sohwɛfo.+ 29 Saa bere no ara mu na Yeroboam pue fii Yerusalem, na Siloni Ahiya+ a ɔyɛ odiyifo no hyiaa no wɔ kwan so; ná Ahiya hyɛ ataade foforo, na na obiara nka wɔn baanu ho wɔ wuram hɔ. 30 Ɛnna Ahiya soo ataade foforo a ɛhyɛ no no mu, na osunsuan mu asinasin 12. 31 Na ɔka kyerɛɛ Yeroboam sɛ: “Yi asinasin du na fa, na nea Yehowa, Israel Nyankopɔn aka ni, ‘Mehwim ahenni no afi Solomon nsam, na mede mmusuakuw du bɛma wo.+ 32 Nanso m’akoa Dawid+ ne Yerusalem kurow a mapaw afi Israel mmusuakuw nyinaa mu+ nti, megyaw abusuakuw baako ama no.+ 33 Nea enti a mereyɛ saa ne sɛ, me nkurɔfo agyaw me+ akɔkotow Sidonfo nyamebea Astoret ne Moabfo nyame Kemos ne Ammonfo nyame Milkom; wɔannantew m’akwan so anyɛ nea ɛteɛ wɔ m’ani so, na wɔanni m’ahyɛde ne m’atemmusɛm so te sɛ ne papa Dawid. 34 Mmom merennye ahenni no nyinaa mfi ne nsam; m’akoa Dawid a mapaw no nti,+ mɛma wakɔ so ayɛ otitiriw ne nkwa nna nyinaa, efisɛ ɔno de, odii me mmara nsɛm ne m’ahyɛde so. 35 Nanso megye ahenni no afi ne ba nsam ama wo; mmusuakuw du na mede bɛma wo.+ 36 Sɛnea ɛbɛyɛ a daa m’akoa Dawid benya kanea* wɔ m’anim wɔ Yerusalem,+ kurow a mapaw de me din ato so no mu nti, mede abusuakuw baako bɛma ne ba. 37 Mapaw wo, na wubedi nea wopɛ* biara so; wubedi Israel so hene. 38 Sɛ wudi me nsɛm nyinaa so, na wonantew m’akwan so yɛ nea ɛteɛ m’ani so, na wudi m’ahyɛde ne me mmara nsɛm nyinaa so sɛnea m’akoa Dawid yɛe no+ a, ɛnde me nso medi w’akyi, na mɛkyekye ofi ama wo daa, sɛnea makyekye bi ama Dawid no,+ na mede Israel bɛma wo. 39 Eyi nti mɛbrɛ Dawid asefo ase,+ nanso ɛrenyɛ saa daa.’”+ 40 Ɛno nti Solomon pɛe sɛ okum Yeroboam. Ɛnna Yeroboam guan kɔɔ Egypt hene Sisak+ nkyɛn, na ɔtenaa Egypt+ kosii sɛ Solomon wui. 41 Solomon ho nsɛm a aka, nea ɔyɛe nyinaa ne ne nyansa no, wɔakyerɛw wɔ Solomon ho abakɔsɛm nhoma no mu.+ 42 Mfe* dodow a Solomon dii Israel nyinaa so hene wɔ Yerusalem no yɛ mfe 40. 43 Afei Solomon ne n’agyanom kɔdae, na wosiee no wɔ ne papa Dawid Kurow mu, na ne ba Rehoboam+ bedii n’ade.\n^ Anaa “mo ne wɔn nnni ayeware.”\n^ Anaa “ne yerenom nyaa ne so tumi paa.”\n^ Ɛbɛyɛ sɛ na ɛka Edom ho anaasɛ ɛbɛn hɔ.\n^ Ɔnyɛ ɔhemmaa a odi ade.\n^ Ebetumi nso akyerɛ, “otwaa abofra no nufu.”\n^ Nt., “kunkum Sobafo.”\n^ Nt., “maa ne nsa so tiaa.”\n^ Anaa “Milo.” Hebri asɛmfua a ɛkyerɛ “hyɛ no ma.”\n^ Kyerɛ sɛ, “aseni.”\n^ Anaa “nea wo kra pɛ.”\n1 Ahene 11


KENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Luo Macedonian Malagasy Mam Maya Mazatec (Huautla) Moore Nahuatl (Central) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Uruund Vietnamese Waray-Waray Wayuunaiki Xhosa Zande Zulu\nYɛka Satan a Ɛno Ara ne Bɔne?\nBible ka Satan a, anhwɛ a obi bɛfa no sɛ ɛno ara ne bɔne. Nanso, saa na Bible kyerɛkyerɛ ankasa? Sɛ saa a, ɛnde adɛn nti na Bible san ka sɛ Satan ne Yesu Kristo kasae, na ɔne ade nyinaa so Tumfoɔ Nyankopɔn mpo kasae? Ma yɛnhwɛ saa nkɔmmɔ no bi.\nSATAN NE YESU NKƆMMƆ\nBere a Yesu hyɛɛ ne som adwuma ase no, Ɔbonsam de sɔhwɛ mmiɛnsa baa no so. Edi kan, Satan bɔɔ mmɔden sɛ ɔbɛdaadaa Yesu ma wadwen ɔno ara ne ho. Anka ɔpɛ sɛ Yesu de tumi a Onyankopɔn de ama no no dwudwo ne kɔm ano. Ɛno akyi no, Ɔbonsam ka kyerɛɛ Yesu sɛ ɔnyɛ biribi a anka ɛde ne nkwa bɛto asiane mu na atwe nkurɔfo adwene aba Yesu so. Afei Satan ka kyerɛɛ Yesu sɛ, sɛ ɔbɔ ne mu ase som no a, ɔbɛma wadi wiase ahenni nyinaa so. Yesu de Kyerɛwnsɛm no bɔɔ saa adɛfɛdɛfɛsɛm no nyinaa gui.—Mateo 4:1-11; Luka 4:1-13.\nHena na na Yesu ne no rekasa? Subammɔne bi a ɛwɔ ɔno ara mu na na ɛrekasa kyerɛ no anaa? Kyerɛwnsɛm no ka sɛ Yesu yɛ “obi a wɔasɔ no ahwɛ wɔ biribiara mu te sɛ yɛn ara, nanso bɔne nni ne ho.” (Hebrifo 4:15) Bible san ka sɛ: “Wanyɛ bɔne biara, na wɔanhu nnaadaasɛm nso wɔ n’anom.” (1 Petro 2:22) Ná Yesu yɛ pɛ, na ɔkɔɔ so dii nokware kɔsii ase. Wannya subammɔne biara. Enti ɛrentumi mma sɛ bɔne bi a ɛwɔ ne mu na na ɛrekasa kyerɛ no. Mmom no, obi a ɔwɔ hɔ ankasa na na ɔne no rekasa.\nSatan ne Yesu nkɔmmɔ yi ma yɛhu biribi foforo a ɛkyerɛ sɛ Satan wɔ hɔ ankasa.\nKae sɛ Ɔbonsam ka kyerɛɛ Yesu sɛ, sɛ ɔkotow no a, ɔde wiase ahenni nyinaa bɛma no. (Mateo 4:8, 9) Sɛ Satan nyɛ obi a ɔwɔ hɔ a, anka ɔbɛyɛ dɛn aka sɛ ɔde saa nneɛma no bɛma Yesu? Bere a Satan kaa sɛ saa tumi no nyinaa yɛ ne dea no nso, Yesu annye ho akyinnye.\nNea Ɔbonsam kekae nyinaa, Yesu anyɛ. Ɔbonsam huu saa no, “ogyaw no hɔ kosii bere foforo.” (Luka 4:13) Sɛ yɛhwɛ nea kyerɛwsɛm yi ka a, yɛhu sɛ Satan nyɛ subammɔne bi a ɛwɔ obi mu na mmom ɔtamfo a ɔnte gyae.\nHyɛ no nsow sɛ, “abɔfo bae, na wofii ase som” Yesu. (Mateo 4:11) Abɔfo a wɔbae no, na wɔyɛ honhom abɔde ankasa a wɔbɛhyɛɛ Yesu den. Enti yɛbɛtumi aka sɛ Satan nso yɛ honhom abɔde a ɔwɔ hɔ ankasa.\nSATAN NE ONYANKOPƆN NKƆMMƆ\nAfei ma yɛnhwɛ nkɔmmɔ mmienu bi a ɛkɔɔ so wɔ Ɔbonsam ne Onyankopɔn ntam. Ná ɛfa Onyankopɔn somfo Hiob ho. Hiob nokwaredi nti, Onyankopɔn kamfoo no wɔ nkɔmmɔ no biara mu. Nsɛm a Satan kae no kyerɛ sɛ ɛnyɛ adwempa na Hiob de som Onyankopɔn, na mmom nea Onyankopɔn yɛ ma no ntia. Nea na Ɔbonsam repɛ akyerɛ ne sɛ ɔnim Hiob sen Onyankopɔn. Yehowa maa Satan kwan maa ɔgyee Hiob agyapade, kunkum ne mma, na ɔma ɔyaree mpo. * Akyiri yi, ɛbɛdaa adi sɛ nea Yehowa ka faa Hiob ho no yɛ nokware, na Satan yɛ ɔtorofo. Hiob nokwaredi nti, Onyankopɔn hyiraa no.—Hiob 1:6-12; 2:1-7.\nWohwɛ nkɔmmɔ a Onyankopɔn ne Satan dii no a, na Yehowa ne bɔne a ɛwɔ ne mu na ɛrekasa anaa? Bible ka sɛ: “Nokware Nyankopɔn no de, ne kwan yɛ pɛ.” (2 Samuel 22:31) Onyankopɔn asɛm san ka sɛ: “Kronkron, kronkron, kronkron ne Yehowa Nyankopɔn, ade nyinaa so Tumfoɔ.” (Adiyisɛm 4:8) Sɛ yɛka sɛ obi yɛ kronkron a, ɛkyerɛ sɛ efĩ nni ne ho, ne ho tew, na bɔne biara nni ne ho. Yehowa yɛ pɛ, na mfomso biara nni ne ho. Ɔkwan biara nni hɔ a ɔbɛtumi anya subammɔne.\nAmane a Hiob huu wɔ Satan ne Onyankopɔn nkɔmmɔ no akyi no, na ɛyɛ pa ara\nNea yɛaka yi nyinaa akyi no, ebia ebinom bɛka sɛ Hiob koraa, ɔnyɛ obi a ɔtenaa ase ankasa, enti nkɔmmɔ a yɛaka ho asɛm no yɛ anansesɛm. Nanso, wohwɛ a, ɛtɔ asom? Nsɛm foforo a ɛwɔ Bible mu ma yɛhu sɛ Hiob yɛ onipa paa a ɔtenaa ase. Ɛho nhwɛso ne asɛm a ɛwɔ Yakobo 5:7-11. Ɛka Hiob ho asɛm sɛ obi a ɔtwaa sa too hɔ maa Kristofo a wɔrefa ahohia mu. Enti sɛ obi kan a, ɛhyɛ no nkuran sɛ wampa abaw a Yehowa bɛhyira no. Wo deɛ yɛmfa no sɛ Hiob yɛ anansesɛm mu nnipa, na sɔhwɛ a Satan de baa ne so no nso yɛ anansesɛm. Wohwɛ a, anka saa asɛm no bɛtumi ahyɛ obi a ɔwɔ ahohia mu den? Afei, Hesekiel 14:14, 20 bobɔɔ atreneefo mmiɛnsa bi din, na na Hiob ka ho. Mmienu a aka no ne Noa ne Daniel. Sɛnea Noa ne Daniel yɛ nnipa paa a wɔtenaa ase no, saa ara na Hiob nso te. Ná ɔyɛ obi a ɔwɔ gyidi kɛse. Sɛ Hiob yɛ onipa a ɔtenaa ase ankasa a, ɛnde wonnye nni sɛ nea ɔsɔɔ no hwɛe no nso yɛ obi a ɔwɔ hɔ ankasa?\nEyinom nyinaa ma yɛhu sɛ Bible ka Satan a, na ɛreka honhom abɔde bi a ɔwɔ hɔ ankasa ho asɛm. Nanso, ebia wobɛka sɛ, ‘Ɛnnɛ wiase yi mu de, dɛn na Satan bɛtumi de ayɛ me ne m’abusua?’\nƐNNƐ NSO Ɛ?\nKurow a wote mu no, fa no sɛ wowɔ hɔ ara na nsɛmmɔnedifo pii bɛhyɛɛ mu ma. Ɛba saa a, nneɛma bɔne nko ara na ɛbɛkɔ so, na ɛhɔ tena nso bɛyɛ hu. Biribi a ɛte saa asi. Wɔatow Satan ne n’adaemone abɛgu asase so. Wɔn nyinaa yɛ honhom abɔde a wɔwɔ hɔ ankasa a wɔsɔre tiaa Onyankopɔn. Enti wohwɛ a, dɛn na ɛbɛsi asase so? Sɛ wotie kaseɛbɔ a, dɛn na ɛrekɔ so wɔ wo man mu? Amannɔne nso ɛ?\nWonhu sɛ mmɔden a nnipa abɔ nyinaa akyi no, awurukasɛm kɔ ara na ɛrekɔ soro?\nƐmfa ho sɛ awofo pii kasa tia anigyede a abayisɛm ne abosonsɛm wom no, wonhu sɛ dɔ ara na ɛredɔɔso?\nWonhu sɛ mmɔden a nnipa rebɔ sɛ wɔbɛbɔ asase ne emu nneɛma ho ban nyinaa akyi no, sɛe ara na nneɛma resɛe?\nWonhu sɛ nneɛma regyigya, na akɔyɛ te sɛ nea obi repiapia nnipa akɔ ɔsɛe mu?\nBible ma yɛhu onii ko a ɔde ɔhaw yi nyinaa ba. Ɛka sɛ: “Wɔtow ɔtweaseɛ kɛse no kyenee, ɔwɔ dedaw no, nea wɔfrɛ no Ɔbonsam ne Satan a ɔredaadaa asase sofo nyinaa no; wɔtow no kyenee asase so, na wɔtow n’abɔfo kaa ne ho gui. . . . Asase ne ɛpo nnue, efisɛ Ɔbonsam asian aba mo nkyɛn na ne bo afuw denneennen, efisɛ onim sɛ ne bere a aka yɛ tiaa.” (Adiyisɛm 12:9, 12) Eyinom nyinaa nti, nnipa pii abɛgye atom sɛ Satan yɛ honhom abɔde a ne ho yɛ hu, na nea ɛrekɔ so wɔ wiase nyinaa, ɔno na ɔhyɛ akyi.\nEbia wobɛpɛ sɛ wohu baabi a wobɛnya ahobammɔ. Sɛ saa na wote nka a, ntease wom. Wokenkan asɛm a edi hɔ no a, ɛbɛtumi aboa wo.\n^ nky. 12 Bible ma yɛhu sɛ Yehowa yɛ Onyankopɔn din.